Såntideva 


Veien til det våkne liv 


Bodhicaryåvatåra 


1. LOVPRISNING AV VILJEN TIL OPPVÅKNING 


l. 

Jeg bøyer meg respektfullt for de våkne, 
for deres sønner og for lærens lov — 

jeg hilser også alle dem som lever 
uklanderlig, med rene, åpne sinn. 

Om Buddhas barn og deres vei til frihet 
skal jeg nå her fortelle, helt presist! 


2, 

Du finner intet nytt her i min tale, 
og jeg er heller ingen stor poet — 
jeg skriver ikke vers for å belære, 
men kun for å få klarhet i mitt sinn. 


3. 

Og dette arbeidet har gitt meg glede, 
og glød og vilje til å gjøre godt — 

så derfor: om du leser mine linjer, 
vil kanskje også du bli inspirert! 


4. 

Et lykketreff er dette øyeblikket — 

et sjeldent gode i et jordisk liv! 

Om vi lar denne stunden gå ifra oss — 
hvem vet om vi får sjansen en gang til? 


5. 

Som når blant nattens mørke, tette skyer 
et lynglimt viser fjell og skoger frem, 
kan Buddhas lære kanskje vende tanken 
mot lys og godhet i en flyktig stund! 


6. 

For sannelig — det gode er så sårbart, 

og ondskap er en sterk og voldsom kraft. 
Det eneste som kan beseire denne, 

er viljen til å ha et våkent sinn. 


T 

De største vismenn la frem denne tanken — 
i verdensaldrer har de reflektert. 

Og slik har lykken avlet mere lykke 

som overrisler jordens hav av folk. 


8. 

Gi aldri slipp på viljen til å våkne 
om du vil slippe pine, savn og sorg — 
om du vil lindre lidelsen for andre 
og nyte tusen gleders store fryd. 


9. 

For den vil straks bli kalt en sønn av Buddha, 
som ennå bundet fast til livets hjul 

kan kjenne sinnets vilje til å våkne — 

han får respekt blant guder og blant menn! 


10. 

Når en, med denne viljen til å våkne, 
har renset jeg'et for all urenhet, 

står han igjen og stråler klart av visshet: 
en edelstein av skarpslipt seierskraft! 


11. 

Så dere som er kjent på skjebnens marked, 
pass godt på den juvel som viljen er: 

så etterstrebet av de store vise 

som leder verdens karavanetog. 


12. 

Banantrær visner når de mister frukten — 
og slik er alle verdens goder skapt. 

Men treet av oppvåkningsvilje blomstrer, 
det visner aldri; bærer alltid frukt. 


13. 

I samme stund du søker lærens tilflukt 
vil all din ondskap slippe tak og dø, 
slik tilflukt hos en helt befrir fra fare. 
Skal dette være vanskelig å se? 


14. 

Slik tilflukt brenner ondskapen til aske, 
som denne verdensalders siste ild — 

så stor gevinst gir viljen til å våkne! 

— Maitreya ga Sudhana disse ord. 


15; 

Din vilje til å våkne sees todelt: 

Beslutningen står først. Et ideal 

som straks må følges opp av praktisk handling, 
et aktivt arbeid mot det store mål. 


16. 


Det er som skillet mellom én som ønsker 
å reise bort, og han som faktisk drar — 

på denne måten omtaler de lærde 

den viktige forskjell på disse to. 


17. 

Beslutningen om oppvåkning gir frukter 
fra første stund, i all slags dagligliv, 
men ikke slike ubeskårne goder 

som når du gjennomfører viljens mål! 


18. 

Så snart du setter alt inn på å fri deg 
fra verdens grenseløse strøm av liv, 
og konsentrerer sinnet om å gripe 
en aldri sviktende besluttsomhet, 


19. 

fra denne stund — til tross for søvnig tretthet 
som rammer helt naturlig, nå og da — 

vil alltid lykkens goder strømme gavmildt, 
uendelig som stjernehimlens rom. 


20. 

I teksten om “Subahus spørsmål” taler 
Den våkne selv utførlig og korrekt 

om denne viktige og store saken, 

til trøst for dem hvis viljekraft er svak. 


21. 

Om én kan tenke: “Nå vil jeg helbrede 
all hodepine”, ut fra vennlighet, 

vil han på denne måten samle mengder 
av god fortjeneste til evig tid. 


22; 

Hva da med den som gjerne vil helbrede 
hver enkelts smerte, grenseløs og stor, 
og la oss alle utvikles og vokse 

i godhet, kjærlighet og likevekt! 


23. 

Så spør jeg: Hvilke mødre eller fedre 
har slike planer klar for sine barn? 

Og hvilken gud, ja, hvilken prest og seer 
har i seg slik en veldig kjærlighet? 


24. 
For disse vesener har dette ønsket 


nok aldri eksistert for egen del — 
selv ikke dypt i søvnen. Hvordan kunne 
de ønske det for noen andres skyld? 


25. 

Å hjelpe andre er et sjeldent ønske 
—ja, til og med for egen vinnings skyld. 
Så hvordan oppstår denne makeløse 
juvel i sinnet — hvordan blir den til? 


26. 

Og hvordan skal vi måle denne tankens 
fortjeneste, og virkningen den har 

på verdens sunnhet ... dette gylne frøet 
som bærer i seg spiren til all fryd! 


27. 

Å hedre Buddha er jo svært prisverdig 
når ønsket er der om å gjøre godt — 
hva da med slik en voldsom iver etter 
å skjenke alle lykkens salighet? 


28. 

Det finnes dem som løper etter smerte 
i håpet om å slippe all slags sorg — 
som egne fiender lar de sin dumhet 

ta livet av den lykken de vil ha. 


29. 

Og den som hjelper disse som er plaget 
av grådighet og vettløs lykkejakt, 

med tilfredsstillelse av deres ønsker 

og utslukning av plager, sorg og savn, 


30. 

han knuser derved deres sinnsforvirring 
og frir dem fra uvitenhetens åk. 

Kan noen velgjerning gi mer enn dette! 
Kan noen venn gi mer oppmerksomhet! 


31. 

Vi roser den som tjener én til gjengjeld 
for tjenester han selv har mottatt før: 
Hva skal vi da si om en bodhisattva 
som aldri har en tanke for seg selv? 


32. 
Folk roser den som gir et festlig måltid 
til noen få: Han kalles generøs 


fordi hans gjester opprettholder livet 
en enkelt kveld, på grunn av maten hans. 


33. 

Hva da med den som skjenker alle verdens 
personer i uendelig lang tid 

oppfyllelse av deres største ønsker 

mens himmelens beboere forgår! 


34. 

Og Herren sier: den som i sitt hjerte 
har onde tanker om sin gode vert, 
om Seierherrens sønn — skal i eoner 
bo dypt i helvete for all sin skyld! 


35. 

Men den som finner troens ro i sinnet 
skal høste gyllen frukt i evighet: 

av Seierherrens sønner fordrer ondskap 
enorme krefter — godhet kommer lett. 


36. 

Jeg hedrer de edle legemer 
der sinnets juvel blir til — 
jeg søker den rene kilden 
som gir selv forbrytere fryd! 


2. BEKJENNELSE AV ONDSKAP 


1. 

Mitt sinns juvel vil jeg så gjerne gripe! 
Jeg hedrer derfor buddhaene selv, 

den stråleklare lærens kronjuveler 

og Buddhas sønners osean av dyd. 


A 

Så mange slag av blomster, legeurter 
og frukter som det finnes på vår jord, 
så mange edelsteiner, klare kilder 

som springer friskt og kjølig ut av fjell, 


3. 

og likeså juvelbestrødde knauser, 

små ensom-sletter omkranset av skog, 

en frodig glød av blomsterkledde stengler 
som slynger seg rundt trær med saftig frukt, 


4. 


og røkelse av himmelrikets dufter, 
juvelbesatte trær og ønsketrær, 

et vell av glittersjøer fylt med lotus 

og sang fra ville svaner, skjønn og klar, 


J. 

uendelige åkrer fylt med grøde 

som ingen mann har dyrket; disse ting 
som springer ut av universets skjønnhet 
og ikke er i noens eie — alt 


6. 

vil jeg i tanken og i hjertet skjenke 
de store seerne og deres barn. 

Å, måtte dere som fortjener gaver 
ha medynk med min sjel, og ta imot! 


7. 

Jeg har ingen spart fortjeneste. 
Jeg har ikke mer å gi. 

La ikke de gode frelserne 
forsmå det jeg skjenker dem! 


8. 

Jeg vier meg til de seirende 
og til deres rette barn: 

Å, høyreiste! Ta meg til dere! 
Min hengivenhet er stor! 


9. 

Og i denne ærens tjeneste 

— til nytte, og uten frykt — 

vil jeg legge fra meg ondskapen, 
ta avstand fra slikt for godt. 


10. 

I badehus med glødende juveler 

på søyler; gulv belagt med mosaikk; 
med baldakiner tett bestrødd med perler 
og duftende av parfymert essens; 


11. 

med rosenvann og fine badeoljer 

fra edelsteinsbesatte, gylne kar 

gjør jeg i stand et bad, til vakre sanger, 
for buddhaene og for deres barn. 


12. 
Jeg tørker deres legemer med håndklær 


så plettfrie og rene, med en duft 
av sandeltre og roser — og jeg gir dem 
de beste kapper, farget rent og klart. 


13. 

Guddommelige, himmelsk myke tøyer 
brodert med vakker silketråd og gull 
draperer jeg om Manjughoshas skuldre; 
og også om de andre Buddhas barn. 


14. 

Jeg salver dem — de største av de vise, 

med kropper som polert og blankskurt gull — 
med liflige parfymer som vil dufte 

i tusen verdener i evighet. 


15. 

Jeg hedrer dem — de største av de vise — 
med kranser bundet vakkert av jasmin, 
blå lotus, liljer, roser, himmelblomster, 
betagende og fylt med deilig duft. 


16. 

Jeg hyller dem i tette drømmeskyer 
av røkelse med søt og herlig duft, 
jeg ofrer delikate, dyrebare 

og lekre retter, drikke søt og sval. 


17. 

Jeg ofrer lamper smidd med edelsteiner 
plassert i rad på gylne lotusblad 

og strør på mosaikkgulv vakre kronblad 
som stenker hele rommet med sin duft. 


18. 

Så gir jeg himlens perlebånd av skyer 
som stråler over alle jordens land — 
som lovsang henger skyene i luften 
og svaler hjertet, liksom kjærlighet. 


19. 

Jeg bærer også til de store vismenn 
juvelbesatte parasoller frem: 

med gullskaft, vakkert formet, og med perler 
som skimrer, løftet høyt mot solens lys. 


20. 
Og la så ros og hyllest bli til skyer 
som sprer sin søte ånde til hvert sinn — 


en vakker melodi som gleder hjertet 
og frigjør de som lever fra all sorg! 


21. 

Å, måtte det i evigheter falle 

et regn av stjernestøv og blomsterblad 
på alle lærens vakreste juveler, 

på helligdommer og relikvier! 


22. 

Slik Manjughosha og de andre vise 
bejubler buddhaene i respekt, 

lar jeg min hyllest strømme fritt og høylydt 
til buddhaene og til deres barn: 


23. 

ja, lovsanger og jubelkor skal hylle 
det hav av dyder de samlet opp — 

den skjønne sangen danner lette skyer 
av sødme og av vakker harmoni. 


24. 

Jeg bøyer meg i like mange hilsner 
for Buddha og for lærens brødreflokk 
som alle buddhaverdner har atomer — 
i morgen; nå; og i den tid som var. 


25. 

Jeg hilser også alle helligdommer 

og alle steder knyttet til den ånd 

som bodhisattvaene sprer omkring seg — 
og likeså hver vismann og hver munk. 


26. 

Hos Buddha ønsker jeg å søke tilflukt 
til dagen kommer da jeg våkner opp — 
til læren og til alle Buddhas sønner 
vil jeg oppriktig sette all min lit. 


27. 

Med håndflate mot håndflate jeg ber til 
de fullkomne som hersker overalt 

og bodhisattvaene — de som føler 
medlidenhet med alle på vår jord: 


28. 

Alt ondt jeg har vært skyld i her i livet 
og i det store hjul av liv og død; 

alt grusomt og alt tåpelig jeg gjorde, 


og alt som er gjort galt på grunn av meg; 


29. 

den glede jeg har nytt på grunn av dumhet, 
som bare er til skade for meg selv; 

alt slikt bekjenner jeg med skam og pine! 
Jeg angrer dypt min overtredelse! 


30. 

Hva enn jeg har begått av simpel urett 
mot Buddha, læren og dens vise menn, 
mot far og mor, mot lærere og munker, 
i handling, onde tanker eller ord — 


31. 

så mye ondt jeg gjorde i min dårskap! 

Å herrer! Slike mørke gjerninger! 

Alt slikt bekjenner jeg med skam og pine — 
jeg angrer dypt all overtredelse. 


32. 

Men hvordan skal jeg slippe unna dette? 
Jeg skjelver, gode herrer, dag og natt! 
La døden vente! Gi meg nok en sjanse 
til soning av det onde jeg har gjort. 


33. 

Ja, hvordan skal jeg slippe unna dette! 

Å, redd meg fort fra fryktsomhet og angst! 
La døden vente til jeg har fått sone 

og ondskapen har flyktet fra mitt sinn. 


34. 

Men Dødens konge tar jo ikke hensyn 
til hva vi gjorde, eller aldri rakk — 

de friske, de som lider av en sykdom 
er alle like utsatt for hans slag. 


35. 

På grunn av det jeg elsket eller hatet 
har jeg gjort mange onde, dumme ting. 
Og alle mine handlinger må sones — 

å, herrer, om jeg bare hadde visst! 


36. 

Forgjengelig er alt det som jeg elsker 
og alt i verden jeg har lagt for hat. 
Forgjengelig er alt jeg tror jeg eier — 
ja, hele verden dør og svinner hen. 


37. 

Opplevelser av alle slag blir minner, 
erfaring viskes ut som skrift i sand. 

Som drøm og tankespinn blir all ting borte 
og aldri siden sees det igjen. 


38. 

Så mange mennesker gikk gjennom livet 

— så kort som pust av vind — på godt og ondt. 
Men sportegn etter menneskenes ondskap 
står store, grå og skremmende igjen. 


39. 

Jeg skjønte ikke, tenkte aldri over 
at også jeg er fremmed, på besøk, 

og bundet av uvitenhet og dårskap 
som får meg til å gjøre mye ondt. 


40. 

Ustoppelig forfaller livet; alltid 

og ubønnhørlig svinner dag og natt. 

Det kommer ingen hjelp! Nei, ingen frelse — 
så hvordan kan jeg tro at jeg går fri? 


41. 

All smerte, hvor intens den enn må være, 
skal tåles ensom: ingen er til hjelp. 

Det gjelder både når jeg er alene 

og når jeg omgis av familiens krets. 


42. 

Når dødens sendebud tar deg ved hånden — 
hva godt kan slekt og venner gjøre deg? 
Nei, god fortjeneste er det du trenger — 
men slikt har ikke jeg fått praktisert! 


43. 

Fordi jeg henger fast ved livets lyster 
og ikke ser hvor farlig dette er, 

har jeg, min tankeløse dåre, samlet 
en bør av onde gjerninger og hat. 


44. 

Tenk hvordan en, hvis arm skal amputeres, 
er vissen over hele seg av angst, 

hvor tørr han er i munnen, halvveis blindet — 
han ser alt verden på et annet vis. 


45. 


Hva så med den som innhentes av døden! 
Dens nifse sendebud sprer frykt og angst — 
som feber får de kroppen til å skjelve 

og slippe fra seg skitt og råtten stank. 


46. 

Med blikk som flakker redd til alle kanter 
er jeg på stadig leting etter hjelp: 

å, hvilken vismann finnes som er stor nok, 
og sterk nok til å gi beskyttelse? 


47. 

Og når jeg ikke noen steder finner 

en redningsmann, blir jeg så full av frykt 
og desperat forvirring at jeg vakler 

og faller mens jeg skriker høyt på hjelp! 


48. 

Og endelig! Jeg fant til slutt min frelse, 
mitt tilfluktssted der jeg kan være trygg: 
hos verdens herrer søker jeg nå tilflukt 

— beskytterne som verner mot all frykt — 


49. 

og hos den store læren som de mestrer, 
— den knuser all vår angst for liv og død. 
Slik fant jeg trygghet, hos de store skarer 
av bodhisattvaer: de har min tro! 


50. 

Samantabhadra! Manjughosha! Dere 
har all min tillit: skjelvende av frykt 
gir jeg meg selv til dere, fri og villig 
til alltid å forbli i deres favn. 


51. 

Til Herren Avalokita, den edle 
barmhjertighetens mester, skriker jeg 

av smerte og av redsel: "Herre, redd meg! 
Beskytt meg, jeg som var så ondskapsfull!” 


52. 

Akashagarbha! Edle Kshitigarbha! 

Å, gode seierherrer, hør på meg! 

Jeg roper høyt til dere og de andre 
barmhjertige: “Beskytt meg mot meg selv!” 


53. 
Jeg bøyer meg for Lynets Herre — han som 


gjør troll og vetter skjelvende av skrekk 
og Jager dødens sendebud tilbake 
til dypet, der de gjemmer seg i angst. 


54. 

Jeg krenket dine ord hver dag i livet — 

nå ser jeg farene; mitt syn er klart. 

I redsel tar jeg tilflukt til deg, herre, 

knus angsten min! La meg bli trygt hos deg. 


55. 

Av frykt for selv en mild, ufarlig sykdom 
vil alle nøye følge legens råd. 

Hva så om man blir angrepet av mange 
forskjellige slags plager på en gang? 


56. 

Og likevel fortæres hele landet, 

ja, alle mennesker i India, 

av én og samme dødelige sykdom — 
og ingen medisin kan gjøre bot. 


ST. 

For jeg, som alle andre, har forbrutt meg 
mot rådet fra den legen som vet alt 

og trekker alt det vonde ut av sinnet — 
jeg skammer meg, forvirret og forlatt. 


58. 

Jeg ville jo selvfølgelig trå varsomt 
på kanten av et høyt og farlig stup: 
hva da med klipper tusen mil i været 
som lokker deg til endeløse fall? 


59. 

Om døden gir oss timer eller dager, 
kan aldri noen se. Jeg er på vakt! 
Jeg vet at tiden nådeløst vil komme 
da jeg er borte, smuldret opp til støv. 


60. 

Hos hvem får jeg beskyttelse og trygghet? 
Og hvilken sti kan være frelsens vei? 

Jeg vet at tiden nådeløst vil komme 

da jeg er død — så hvem kan more seg? 


61. 
Hva har jeg vel igjen av varig glede 
når alt jeg opplevde er helt forbi? 


Og hva har jeg tilbake av verdier 
når jeg har neglisjert min lærers ord? 


62. 

Når jeg har lagt de levende, og verden, 
langt bak meg, og sagt bror og venn farvel, 
må jeg gå ensom videre på veien — 

hvor viktig er vel da det jeg har kjært? 


63. 

Rundt dette svirrer alle mine tanker 

i dagens lys og inn i nattens drøm: 

At lidelsen er skapt av hat og ondskap. 
At veien ut av lidelsen er smal. 


64. 

De onde ting jeg gjorde, sa og tenkte 
fordi jeg var så vettløs, treg og dum 

— ja, både det som sprang ut fra naturen 
og det som skyldtes brudd på lov og rett — 


65. 

bekjenner jeg! Jeg tilstår all min brøde 
for dere, som er seierherrene! 

Av frykt for smerten faller jeg til marken 
med håndflatene sammen, gang på gang. 


66. 

Å hør, herrer, min bekjennelse 
om alt jeg har gjort helt galt! 
De onde og dumme handlinger 
skal aldri mer gjenta seg. 


3. Å GRIPE FATT I VILJEN TIL OPPVÅKNING 


l. 

Å, herlige, vidunderlige lindring 

som kommer til de lidende som regn — 
jeg gleder meg med alle dem som lever! 
Må lykken svale alle såre sinn! 


2. 

Jeg fryder meg ved tanken på den frihet 
fra livets kretsløp mange er forunt, 

jeg gleder meg på vegne av De våkne, 
og bodhisattvaene, Buddhas barn. 


3; 


Beslutningskraft i dype oseaner, 

de gode som gir lykke til alt liv 

og virker til det beste for oss alle — 
alt dette gir meg glede, varm og dyp. 


4. 

Med hendene lagt ydmykt sammen ber jeg 
til alle verdens våkne buddhaer: 

la lærens lampe skinne over alle 

som lider under sin uvitenhet! 


5. 
Med hendene lagt ydmykt sammen ber jeg 
til seierherrene som søker fred: 


La verdensaldrer gå, nirvana vente! 
Gå ikke fra oss, da blir verden blind! 


6. 

La alle gode gjerninger jeg gjorde, 

ja, alt det gode som ble gjort av meg, 
gi lindring for den store sorg og smerte 
som piner alt som lever på vår jord. 


7 

Jeg vil bli medisin for alle syke 

og lege for de mange som har sår! 
La meg få pleie dem til de blir friske 
og ingen sykdom eksisterer mer. 


8. 

Jeg vil fordrive verdens tørst og hunger 
med himmelsk regn av drikke og av mat — 
i hungersnøden mellom verdensaldrer, 

la meg bli mat og drikke for hver sjel! 


9. 

Og la de mange fattige og usle 

i meg oppdage verdens største skatt, 
en nyttig hjelp til alle ting de trenger 
og alle ting de mangler i sin nød. 


10. 

Jeg ofrer mine kropper, alt jeg eier 
og alt det gode jeg har samlet opp 
i fortid, fremtid og i dette livet 

til alles beste: ikke for meg selv. 


11. 
Nirvana er å legge all ting fra seg; 


det sinnet lengter til; den store fred. 
Og når jeg kommer dit og alt blir frihet, 
vil jeg med fryd gi alt, til andres vel. 


12. 

Jeg overgir meg helt og fullt til andre: 

jeg lar dem gjøre med meg det de vil! 

Om de vil slå, om de vil le og spotte 

og kaste skitt — hvem bryr seg vel om det? 


13. 

Om jeg blir plaget, ledd av, hånt og spottet 

i uforstandige personers lek — 

hva bryr jeg meg om kroppens vonde skjebne? 
Jeg har jo allerede gitt den bort! 


14. 

La menneskene følge sine lyster 

og gjøre alt de ønsker seg og vil — 
men måtte aldri noen miste lykken 
fordi de tillitsfullt har fulgt mitt ord! 


15. 

Om det de andre menneskene tenker 
om meg, er ondt og spydig, eller godt: 
la det de mener gi dem kraft og styrke 
som lar dem oppnå det de ønsker seg! 


16. 

La alle som sprer ondskapsfulle rykter 
og gjør meg urett på så mange vis 
med spott og løgn og sure spydigheter, 
få del i det å ha et våkent sinn. 


17. 

La meg bli hjelper for de hjelpeløse, 

en veiviser for dem som reiser langt. 

For dem som søker mot den fjerne bredden 
skal jeg bli ledestjerne, båt og bro. 


18. 

Og jeg vil lyse klart for dem som famler 
i mørket; jeg vil være hvilested 

for trette vandrere, en trofast tjener 

for alle som behøver tjeners hjelp. 


19. 
En ønskestein, en krukke som for alltid 
er full; en formel for en trylledrikk — 


et ønsketre, en magisk ku! Alt dette 
skal alle skapninger få ha i meg. 


20. 

Slik jord og luft og andre elementer 
er goder og til gavn for alle dem 
som bor i universets store verden, 
de talløse som lever her og der — 


21. 

slik vil jeg også være for dem alle 
som lever i en slik mangfoldighet, 
et middel til å opprettholde livet 
for dem som ennå ikke er helt fri. 


22. 

Slik buddhaer i fortiden grep fatt i 
sin vilje til å våkne fullt og helt 

og slik de nøye fulgte treningsveien 
der de som bodhisattvaer gikk først, 


23. 

skal også jeg la viljen til å våkne 

få liv, til hele universets gavn, 

og også jeg vil praktisere veien 

og trene systematisk, godt og hardt. 


24. 

Den vise og omtenksomme bør juble! 
Og glede seg når han i tillit har 

tatt fatt i viljen til å bli en Våken. 

Slik vokser viljen sterk og klar og ren! 


25. 

Min fødsel har i dag i sannhet båret 

en lykkens frukt! Mitt sinn er rent og klart! 

I dag er jeg blitt født som Buddhas slektning! 
I dag er jeg blitt født som Buddhasønn! 


26. 

Fra nå av må jeg handle slik det passer 
for medlemmer av denne høye slekt, 
og ikke skitne til en slik familie 

som stråler plettfri, sømmelig og ren. 


27. 

Som til og med en blind mann kanskje finner 
en dyr juvel på byens søppelhaug, 

er denne dyre viljen til å våkne 


på sjeldent vis blitt til i sinnet mitt. 


28. 

Og denne eliksiren har blitt laget 

så døden her i verden skal bli knust — 
som middel til å lindre verdens plager 
er dette en fantastisk, storslått skatt. 


29. 

Som lindring og som kur for verdens sykdom 
er dét den aller beste medisin, 

et hvilens tre ved veien for vår verden 

som vandrer, trett av egen eksistens, 


30. 

en bro som bærer over alt det harde 
som reisende må gjennom på sin vei, 
en klar og kjølig fullmåne for sinnet 
som demper lidenskaper og begjær, 


31. 

en strålende og mektig sol som driver 
uvitenhetens dystre mørke vekk. 

Ja, dette er det tykke, ferske smøret 
fra kjerningen av lærens søte melk! 


32. 

For menneskenes karavanefølge 

som hungrer etter lykken på sin vei 

er dette gledens festmåltid gjort ferdig — 
og hver og en som smaker blir fornøyd! 


33. 

Jeg ber hele verden delta i 
den lykken De våkne har — 
må alle slags guder fryde seg 
der buddhaene er nær! 


4. UTRETTELIG FLID I VILJEN TIL OPPVÅKNING 


l. 

Når Seierherrens sønn nå slik har grepet 
sin vilje til å gå med våkent sinn, 

bør han iherdig trene sinnets styrke 

og aldri bryte treningsreglene. 


2. 
Den trening som er påbegynt i hastverk 


og uten grundig tankevirksomhet 
vil kanskje gjennomføres — kanskje ikke: 
men om jeg skulle gi et løfte her, 


3. 

som ikke bare buddhaer i visdom, 
men også deres sønner finner godt 

i tillegg til meg selv, i egne tanker — 
nei, aldri kan vel slikt bli neglisjert! 


4. 

For om jeg gir de inderligste løfter, 
men svikter dem i neste øyeblikk — 
bedrager er jeg da! En ussel løgnhals! 
Og hvordan skal det gå meg etterpå? 


5. 

En mann som tenker grundig over saken 
men enda ikke gir med gavmildt sinn, 

vil bli — så er det sagt — et sultent gjenferd, 
ja, óg om saken er en bagatell. 


6. 

Hva så med han som høylydt proklamerer 
den største fryd — og siden svikter den? 
Hva vil vel skje med meg om jeg i falskhet 
for verden bare presenterer løgn? 


T: 

Å, bare Han som kjenner hele verden 
vet hvilken ubegripelig aksjon 

som kreves for å sette fri en slik en 
som lot sin vilje til å våkne dø! 


8. 

Og derfor: når en bodhisattva svikter 
er dette svært alvorlig — verst av alt! 
En bodhisattvas overtramp og feilgrep 
vil skade alt som lever på vår jord. 


9. 

Og om en annen, selv i korte stunder, 
gjør skade på hans oppsamling av godt, 
vil dennes skjebne bli utrolig grusom, 
fordi han skader alle på vår jord. 


10. 
Å skade en som er til gavn for andre, 
om så for bare én, gir vondt igjen. 


Hva da om skaden gjelder hele verden, 
ja, alle levende i evighet? 


11. 

Da svinger han ustadig mellom kraften 
i sine overtramp, og viljens kraft 

til oppvåkning. Han henger fast i nettet 
av liv og død — og sent når han sitt mål! 


12. 

Så derfor må jeg holde det jeg lovet, 
og gjennomføre det jeg vil ha gjort 

så godt jeg kan: hvis ikke vil jeg synke 
fra dyp til dyp i ussel eksistens. 


13. 

Så mange buddhaer sto frem og bisto 
de levende, av stor barmhjertighet: 

på grunn av egne feil, og ingen andres, 
har jeg levd fjernt fra deres medisin. 


14. 

Men hvis jeg også denne gang skal falle 
og være dum, som mange ganger før, 
da vil det gå meg ille! Jeg må tåle 
tortur og sykdom, ulykke og død. 


15. 

For når skal jeg igjen få se en buddha, 
og samstundes ha tillit, være født 
som menneske i gode kår for læren? 
Et liv som dette er en sjeldenhet! 


16. 

En dag som denne, uten sult og fare, 
med styrke i en frisk og rørlig kropp, 
er kun en illusjon: den kropp jeg bærer 
er bare øyeblikkets lånte prakt. 


17. 

Med oppførsel som min, kan ingen regne 
med noen gang å bli en mann igjen — 

å ikke være menneske er grusomt! 

Da er det gode uoppnåelig! 


18. 

Hvis jeg nå ikke bruker denne sjansen 
til gode handlinger, mens den er her — 
på hvilken måte kan jeg vise godhet 


bedøvet 1 en ussel eksistens? 


19. 

Fordi jeg samlet ondskap, hat og sinne 

i stedet for å gjøre gode ting 

er selve tanken “skjebnens godhet” borte 
i hundre tusen verdensaldrers tid 


20. 

Å bli et menneske — lød Buddhas tale — 
er vanskelig: som om en skilpadde 
tilfeldigvis skal stikke hodet opp i 

et enslig åk i drift på åpent hav. 


21. 

En enkelt dårlig handling er det hele 
som trengs for å bli sendt til helvete 

én verdensalder — hvilken skjebne venter 
den onde som gjør ondt, og ondt igjen? 


22. 

Selv ikke etter ondskapen er sonet 

er friheten tilgjengelig for bruk: 

for mens man soner gjør man, like freidig, 
en mengde nye, ondskapsfulle ting. 


23. 

I dette perspektivet er det verste 

og dummeste bedraget mot meg selv 
å ikke satse livet på det gode, 

når slik en gyllen sjanse er meg gitt! 


24. 

Og om jeg skulle nøle denne gangen 
og sitte handlingslammet, dum og sløv, 
vil sorgen komme stor og tung tilbake, 
og dødens sendebud vil slå meg ned. 


25. 

Min kropp vil brenne pinefullt og lenge 
i helvetes udødelige ild. 

Mitt usselt trente sinn vil brenne lenge 
i angerens og sorgens smertebrann. 


26. 

Jeg undres hvordan jeg har klart å oppnå 
slik lykketilstand, født som menneske — 
for lykken den er vanskelig å finne! 

Skal jeg med vilje la den bli forspilt? 


27. 

Og som forhekset, lamslått av en trolldom 
som røver bort forstand og viljekraft, 
forstår jeg ingenting! Hvem binder sinnet 
med hekseri? Hvem har tatt bolig der? 


28. 

De mørke fiender, begjær og ondskap, 
har verken hender, føtter eller kropp, 
er verken tapre eller kloke! Hvordan 
har disse kunnet gjøre meg til trell? 


29. 

Og enda har de funnet bolig i meg, 

de slår og piner meg, helt som de vil — 
men jeg er ikke sint på dem. Nei, sinne 
er skammelig! Slik seirer ikke jeg! 


30. 

Om alle mennesker og alle guder 
var fiender som ville gjøre ondt, 

så skulle de nok likevel fått vansker 
med å få dratt meg ned i helvete, 


31. 

der ilden er så het at ved den minste 
berøring blir et fjell en haug av sot! 

Men ondskap og begjær, de mørke krefter, 
kan kaste meg dit ned på ett minutt. 


32: 

Det finnes ingen fiender i verden 
som lever like lenge, og så seigt 
som disse fiendene i mitt indre: 
begjær og ondskap, grådighet og hat. 


33. 

Om jeg med vennlighet og glede tjener 
en annen, får jeg mye godt igjen. 

Men prøver jeg å tekkes lidenskapen, 
er lidelse det eneste jeg får. 


34. 

Med slike fiender, så sta og sterke, 

som bor i hjertet mitt og river ned 

mitt vern mot synd og ulykker — fortell meg: 
kan jeg gå gjennom livet uten frykt? 


35. 


Kan jeg bli lykkelig? Jeg som er fanget 

av vokterne i livets fangehull 

som dreper dem som drepes skal med pinsler — 
de bor i meg! Jeg, grådighetens hus! 


36. 

Og jeg blir ikke fri før disse krefter 

for mine øyne blir slått døde ned — 

en stolt og hissig mann som ser den minste 
forbrytelse, får ikke gått til ro 

før den som har begått den onde gjerning 
er slått til marken, helt ufarliggjort. 


37. 

De sterke krigere som kjemper modig 

i første rekke, klarer å slå bort 
bevisstheten om død og smertens mørke: 
men smertene fra sverdsår, spyd og pil 
er små i sammenligning med den pine 
som indre fiender kan gi ditt sinn. 


38. 

Så hvordan kan jeg være redd og sorgfull 
i dag, når jeg omsider har begynt 

å slå ned de forferdelige krefter 

som forårsaker alle lidelser 

til alle tider! Nei, min angst er borte — 
om hundre ulykker vil ramme meg. 


39. 

Å bære arr fra fiender som smykker 

er meningsløst: det gjøres likevel. 

Så hvorfor skulle jeg, som streber etter 
det store målet, frykte noen sorg? 


40. 

Om kasteløse, fiskere og bønder 

og andre som må streve hardt for mat, 
kan tåle hete, frost og andre plager: 

så kan vel jeg, for verdens ve og vel! 


41. 

Jeg lovte verden frihet fra begjæret: 
hvert menneske, hvert vesen på vår jord, 
ja, hele universet, selv om jeg var 

så ufri selv! En slave av min lyst! 


42. 
Jeg kjente ingen grenser for min styrke, 


jeg snakket over meg, jeg var forrykt! 
Men jeg gir ikke opp. Og ikke snur jeg 
på veien frem mot lidenskapens død. 


43. 

Så derfor fører jeg iherdig kampen 

mot lidenskapen. Jeg er nådeløs 

mot alt begjær — ja, unntatt mot pasjonen 
som styrker sinnets viljekraft og glød. 


44. 

La tarmene bli revet ut av buken, 

la hodet mitt bli kappet med en øks! 
Jeg bøyer aldri nakken for det onde, 
de lumske lidenskaper i mitt sinn. 


45. 

En fiende som drives bort, kan finne 

et skjul et annet sted, hvor han får kraft 
til nye angrep: men slik går det ikke 
med lidenskapen som jeg kjemper mot! 


46. 

For hvor skal denne fienden ta opphold 

og planlegge sin hevn, når han er slengt 
brutalt ut av mitt sinn? Ved kraft og visdom 
skal jeg nok vinne over mitt begjær! 


47. 

Begjær bor aldri inne i objekter 

og sansenes opplevelser er fri 

fra lyster: heller ikke midt i mellom 
bor lidenskapene. Men si, hvor er 

de plagsomme, som herjer hele verden? 
De er kun illusjoner og bedrag! 

Befri ditt hjerte. Utrydd frykt og redsel, 
og øv din visdom! Ikke plag deg selv! 


48. 

Så har jeg bestemt meg, endelig! 
Min trening skal gjøres rett! 
Den syke som ønsker legedom 
må følge sin leges råd! 


5. OM Å TA VARE PÅ KLAR FORSTÅELSE 


l. 
Skal jeg ta vare på treningens vei, 


da må jeg passe på tankene først. 
Ingen kan trene forsvarlig og godt 
hvis han lar tankene flakke omkring 


2. 

Selv en avsindig og vill elefant 
kan ikke gjøre slikt skadeverk her 
som de ustyrlige tankene gjør 

når de lar helvetes kval slippe løs. 


3; 

Men dersom tanken, så vill og forrykt, 
bindes godt fast med oppmerksomhets bånd, 
svinner alt skremmende bort, og med ett 
kommer alt godt og alt vakkert til meg. 


4. 

De ville dyr, som tigre, løver, slanger 
og elefanter — alle fiender, 

demoner, spøkelser og annen ondskap 
som vokter portene til helvete, 


5. 

Ja, alle onde vesener blir bundet 

når sinnet mestres med oppmerksomhet — 
for når man vinner over sinnets villskap 
så kan man seire over alle ting. 


6. 

Hvert mareritt, all angst for ting i verden 
og alle smertefulle lidelser 

er sprunget ut av tankene og sinnet, 

sa Han som så og kun sa sannheten. 


7. 

Hvem smidde sverd med kald og ond beregning 
i helvete, der ilden brenner hvitt? 

Hvem brola helvete med stein som gløder? 
Hvem fødte kvinnene som drar deg dit? 


8. 

Det tøylesløse, ondskapsfulle sinnet! 

— sa Vismannen, som visste slike ting: 
Og intet annet enn det sinnet spinner 
er verdt å frykte — ikke noe sted. 


9. 
Hvis gavmildhet i fullendt form befridde 
vår verden fra dens store fattigdom 


kan ingen av de våkne før i tiden 

ha hatt en slik prisverdig egenskap: 
for hadde ikke da vår stakkars verden 
vært uten all sin fattigdom og nød? 


10. 

Men ønsket om å gi bort alt man eier 
pluss ønskets frukt: fortjenesten man får, 
skal kalles fullendt gavmildhet: og derfor 
er gavmildheten kun en sinnstilstand. 


11. 

Hvor kan vel fisk og andre dyr ta dekning 
så de kan unngå å bli drept av meg? 

Om sinnet mitt tar avstand fra å drepe, 
betraktes atferden som fullkommen. 


12. 

Hvor mange av de onde kan jeg drepe 
når de er tallrike som stjernene? 

Om jeg tar livet av de onde tanker 

er alle fiender lagt døde straks! 


13. 

Hvor får jeg tak i tilstrekkelig lær, 
nok til å tildekke hele vår jord? 
Læret i sålene på et par sko 

holder, du rekker det hele med dem. 


14. 

Min kraft er ikke stor nok til å stanse 
hver ytre fiende som truer meg. 

Men kan jeg styre tankene og sinnet — 
hva gjør det vel om andre ikke kan? 


15. 

Å være sløv og treg i ord og gjerning 

gir ingen frukter verdt å samle på. 

Et skarpslipt sinn og konsentrerte tanker 
er Brahmas aller fremste kjennetegn. 


16. 

Selv bønner og et liv i streng askese 
er bortkastet, hvis sinnet ditt er sløvt 
og rastløst, opptatt av alt mulig annet. 
Slik var Den store allvitendes ord. 


17. 
Lite det hjelper å streife omkring, 


jakte på lykke og flykte fra sorg, 
hvis ikke tanken, som skjuler seg godt, 
modnes, og fatter sin egen natur. 


18. 

La meg da heller befeste mitt sinn, 
passe på tanken og gjøre den sterk. 
Mister jeg tankenes selvdisiplin, 
hjelper det lite med ytre moral. 


19. 

Slik som jeg midt i den travleste flokk 
ville beskytte et vidåpent sår, 

slik vil jeg verne mitt sårbare sinn 

når jeg må ferdes blant dårlige folk. 


20. 

Jeg verner såret mitt med flid og omhu 
så ikke det skal blø og gjøre vondt — 

så verner jeg vel óg mitt sinn, som såret, 
i angst for å bli knust i helvete! 


21. 

Slik kan en vismann leve blant de onde, 
ja, selv i sensuelle kvinners hus 

med ro og styrke fullkomment intakte, 
og aldri la seg knekke eller slå. 


22; 

La alt jeg har forsvinne, liv og helse, 
respekt og kjærlighet og all min fryd, 
kun unntatt dette ene: sinnets styrke 
og den kontroll jeg har på tanken min. 


23. 

Jeg hilser dem som vokter godt på sinnet, 
med hendene lagt sammen i respekt. 
Bruk alle krefter på å nøye røkte 
oppmerksomhet og klar forståelse. 


24. 

Slik syke mennesker er uten krefter 
og aldri kan arbeide, er et sinn 

som ikke har de nevnte kvaliteter 
helt uegnet til handling og aksjon. 


25; 
Som vannet lekker fra en sprukken krukke 
vil all slags lærdom og meditasjon 


forsvinne raskt fra tanken og fra minnet, 
hvis sinnet mangler klar forståelse. 


26. 

Selv mange som har lærdom, tro og styrke 
og målbevisst og kraftfull energi 

begår de verste feil og urenheter 

fordi de mangler klar forståelse. 


27. 

Ja, Uforstand er navnet på den tyven 
som stikker av med all oppmerksomhet — 
han gir deg vonde tider! For han stjeler 
jo også alt av spart fortjeneste. 


28. 

Og lidenskapene er også tyver 

som alltid og hver time jager deg — 
når du er fanget, tar de alt de finner 
og ødelegger resten av ditt liv. 


29. 

Så la oppmerksomheten alltid passe 

på porten til ditt sinn, og aldri fly! 

Men skulle den forsvinne: husk på pinen 
i helvete, og fang den fort igjen! 


30. 

De flittige som trener hardt av redsel 

for lærerens kritikk, er heldige! 

For trening av oppmerksomhet går bedre 
i lyset av en lærers strenge blikk. 


31. 

Nå er det slik at bodhisattvaene 

og buddhaene ser alt uhindret. 

For deres øyne står den hele verden — 
de ser meg. Jeg står fremfor deres blikk. 


32. 

Så tenk på dette! Kjenn din plass i verden 
og føl den rette ærefrykt og skam! 

Hver stund du har bør buddhaene være 
på plass i dine tanker og ditt sinn. 


33. 

Hvis din oppmerksomhet alltid står vakt 
ved din bevissthet og vokter dens port, 
kommer forståelsen, og er den først 


kommet, så svinner den ikke igjen. 


34. 

En tanke som bør innarbeides grundig 

og etableres først av alle, er: 

Jeg må forholde meg, som uten sanser, 
helt passiv — som jeg var et stykke tre. 


35. 

Man burde aldri la sitt blikk få streife 
nysgjerrig og helt ørkesløst omkring, 
men rolig la sitt øye være senket 

som om i konsentrert meditasjon. 


36. 

Til tider kan man saktens, for å hvile, 
la øyet skue ut mot landskapet. 

Det kan betraktes som et sanseinntrykk. 
Og ser du noen i ditt synsfelt: hils! 


37. 

På veien der man går kan blikket kastes 
i korte glimt omkring som våkent vern 
mot farer. Og når man har hvilt på veien 
kan øyet skue bakover en stund. 


38. 

Når man har observert at veien forut 

er bedre; eller omvendt: best å snu! 

så gjør man det man finner som det beste — 
slik bør man våkent gjøre det man skal. 


39. 

“Slik vil jeg holde kroppen min,” er tanken — 
“forskjellig etter hva jeg skal ha gjort.” 

Så derfor bør man stadig tenke over 

om kroppens holdning er av rette slag. 


40. 

Den ville elefanten som er sinnet 

må voktes så den ikke sliter seg 

fra stolpen som er laget av betraktning 
av sannheten, der den er bundet fast. 


41. 

På denne måten bør du se på sinnet: 
“Langs hvilke veier vandrer sinnet hen?” 
og aldri la oppmerksomheten falle, 

men vokte den hvert øyeblikk med flid. 


42. 

Om frykt og andre plager er en hindring 
for at man gjør det som er godt og rett, 
bør skikk og bruk forstås og følges nøye 
når tiden er den rette til å gi. 


43. 

Når viljen til å handle først har våknet, 
bør tanken aldri være annet sted. 

Om du vil oppnå det du streber etter, 
må innsatsviljen være sterk og klar. 


44. 

På denne måten blir alt utført riktig — 
men ellers blir nok ingen gavmildhet 
og ingen verdig atferd vist: og sinnet 
må slite for å nå oppmerksomhet. 


45. 

Begjæret mitt ble borte da jeg sluttet 
å skravle løst, å snu meg hit og dit — 
jeg kjæler ikke for nysgjerrigheten 
og jager aldri mer fornøyelser. 


46. 

Å krafse, klø og vri seg uten hensikt 
bør ingen holde på med, som har lært 
og husker alt om buddhaenes trening, 
og tenker på den med respekt og frykt. 


47. 

Om ønsket om å snakke eller gjøre 
bevegelser har oppstått i ditt sinn: 
betrakt din tanke, se på dine ønsker, 
og handle deretter i tråd med dem. 


48. 

Hvis det du ønsker er å temme sinnet 
og tenke tankene med disiplin 

så skal du unngå både ord og handling 
og stå helt stille, som et stykke tre. 


49. 

Hvis sinnet er hovmodig og sarkastisk 
og så beruset av sitt eget vidd 

at spott og overlegenhet får blomstre 
og svikefulle krokveier blir fulgt — 


50. 


hvis talen din er skrytende og høylytt 
og alt du har til overs er forakt, 

hvis du er gretten, sur og irritabel, 

så stå i taushet, som et stykke tre. 


51. 

Oppmerksomhet og omtanke fra andre, 
berømmelse, selvhevdelse og ros 

— hvis sinnet mitt vil trekkes mot alt dette, 
da blir jeg heller som et stykke tre. 


52. 

Kun opptatt av sin egen interesse 

og grusom mot det andre synes om 

er sinnet mitt — men søker prat og selskap! 
Da blir jeg heller som et stykke tre. 


53. 

Mitt sinn er fullt av dovenskap og feighet, 
det skravler tankeløst og arrogant. 

Alt sinnet ønsker, er til egen fordel! 

Da blir jeg heller som et stykke tre. 


54. 

Og når jeg ser at sinnet mitt er fanget 

i nett av lyst og tanker uten mål, 

bør jeg, liksom en helt, ta kraftig tak i 
meg selv, og slik få sinnet på rett kjøl. 


55. 

Besluttsom, from og troende, med glede 
og stor oppmerksomhet mot læreren, 
beskjeden, mild, tilbaketrukket, villig 
til alltid å gi andre all slags hjelp 


56. 

helt uten å bli trett av de naives 
forvirrende og spredte ønskemål, 

men med medlidenhet for slike ønsker 
fordi de forårsakes av begjær, 


S 

bestandig underlagt min egen vilje 

— og andres, når det passer — uten feil 
og lett å føre, som en livløs dukke: 
slik bærer jeg for alltid sinnet mitt! 


58. 
Hvert øyeblikk i livet skal jeg huske 


anledningen jeg endelig har fått 
og bære sinnet fast og svært oppmerksomt 
til det er uforstyrrelig som fjell. 


59. 

Når kroppen trekkes hit og dit av gribber 
som grådig mesker seg med kjøtt og blod, 
så gjør den ikke motstand: hvorfor tenke 
på hevn, ja, hvorfor protestere nå? 


60. 

Å, sinn! Av hvilken grunn vil du beskytte 
den samlingen av kjøtt, som var den din? 
Hvis den er atskilt fra deg, og helt fremmed, 
hva bryr vel du deg om at den går tapt? 


61. 

Du er vel ikke så dum at du tenker 

at denne skitne tredukken er deg? 

Så hvorfor passe på og verne dukken, 
den stinkende maskinen skapt av møkk? 


62. 

Skjær straks opp denne skinnbelgen du bærer 
ved hjelp av intellekt og fantasi! 

Sløy kroppen, ta bort kjøttet fra skjelettet 
med visdommens fantastisk skarpe kniv! 


63. 

Knekk knoklene på midten, knus og splitt dem 
og se på margen som du finner der. 

Studér den nøye! Tenk deg om, still spørsmål: 
Hvor er essensen gjemt i sånt et søl? 


64. 

Så ser du: Her er ingenting å finne, 

til tross for grundig eksaminasjon. 

Så hvorfor passer du på og beskytter 

den kroppen fortsatt! Spør deg selv om dét! 


65. 

For ikke skal du spise dette kjøttet 

og ikke skal du drikke kroppens blod, 
og heller ikke suge ut dens tarmer. 

Så hva skal denne kroppen være til? 


66. 
Ja vel — som mat for gribber og sjakaler 
bør kroppen spares og tas vare på: 


Men for det mennesket som bor i kroppen 
er denne bare redskap — ikke mål. 


67. 

Og selv om du beskytter kroppen vaktsomt, 
vil døden uten nåde slå den ned — 

så blir den kastet ut som mat for gribber. 
Hva vil du gjøre da, når dette skjer? 


68. 

En tjener som skal reise fra ditt hushold 
får ikke mer betalt, og ingen klær: 

når kroppen har blitt föret, tar den avskjed, 
så hvorfor kaste bort ditt strev på den? 


69. 

Når kroppen har fått lønnen den fortjener: 
ivareta din egen sak, du, Sinn! 

For ikke alt som tjenes av verdier 

skal gis til kroppens velferd og behag. 


70. 

Betrakt din kropp som skipet sinnet bruker 
til reiser fritt omkring fra sted til sted: 

styr dette skipet slik som viljen byr deg, 

til beste for alt levende på jord. 


71. 

Den temmede, som kontrollerer jeg'et, 
kan alltid møte verden med et smil. 
Han bør la raseri og redsel ligge, 

og snakke ærlig ut, som alles venn. 


72. 

En slik en skriker aldri høyt av sinne, 
og knuser aldri ting i raseri, 

han sparker aldri dørene i stykker, 
men fryder seg ved stillhet, ro og fred. 


73. 

Helt uten lyd, og hemmelig, går tyven — 
en trane seiler stille, kattens labb 

er myk: og sine mål når alle sammen! 
Som disse bør man alltid røre seg. 


74. 

Den hjelp som gis av en som dyktig leder 
en annen med sin visdom, bør man ta 
imot med dyp respekt og hodet senket. 


Vær åpen; vær du alles læregutt! 


75. 

Vær rask med ros — rop “ypperlig!” når noen 
beriker samtalen med gode ord. 

Om noen handler riktig og du ser det, 

legg åpent frem din anerkjennelse. 


76. 

Tal rosende om andres dyd og godhet 
når disse ikke er til stede selv: 

Om noen priser deg, bør du la rosen 
gå videre til den beskrevne dyd. 


77. 

Alt det vi gjør, er for å bli tilfredse, 

men selv for rikmenn henger lykken høyt. 
Så derfor vil jeg bare nyte gleden 

som gis meg ved at andre handler godt. 


78. 

Slik kan jeg ikke tape! Og min lykke 
blir stor der jeg skal leve neste gang. 
Men hat gir misnøye og store plager 
i denne verden, og i neste liv. 


79. 

Med enkle ord som velrettet forklarer, 
på tillitsfullt og vennligsinnet vis, 

bør du av godhet tale mildt og stille 
så alle hører dine ord med fryd. 


80. 

Møt alltid andres blikk rett frem og åpent, 
som om du ville drikke deres skål. 

Som brødre er vi alle: andres støtte 

skal lede meg til buddhatilstanden. 


81. 

Om du får møte trofasthet og tillit; 
om du får møte motstand der du går: 
der lidelsen står foran dine øyne, 
bør du bestandig gjøre noe godt. 


82. 

Med dyktighet og energi bør alltid 

et arbeid gjøres, og i selvtillit: 

for når man handler bør man stå selvstendig 
og uavhengig av en annens hjelp. 


83. 

Fra fullendt gavmildhet går veien trinnvis 
i perfeksjon til ny fullkommenhet. 

Gi aldri opp det fullkomne: men bruk det 
som bro til enda bedre levevis. 


84. 

Når dette er forstått, bør man iherdig 
og alltid jobbe hardt for andres vel. 
Selv det som er forbudt, kan være tillatt 
for den som bærer medynk i sitt sinn. 


85. 

Vær villig til å dele med de svake, 

de hjelpeløse og de troende. 

Spis måteholdent, gi bort alt du eier — 
kun unntatt munkens tre beskjedne plagg. 


86. 

Din kropp er denne sanne lærens bolig: 
la ikke kroppen skades for å gi 

en liten fordel til en annen. Spar den — 
slik er den best til andres hjelp og gavn. 


87. 

Ditt liv skal ikke ofres for en annen 
som ikke kjenner nestekjærlighet. 
Men for et sinn med verdige motiver 
kan livet ofres. Slik går intet tapt. 


88. 

Du skal ikke forklare Buddhas lære 

for en som er uverdig, arrogant, 

og ikke for en mann med hodet dekket, 
og heller ikke en med parasoll, 

og ingen som har stokk med, for å straffe, 
og ingen som har turban eller sverd. 


89. 

Det høye og dypsindige bør ikke 
formidles til vulgære, lave sinn 

og ikke bør det snakkes om til kvinner 
når ingen menn er der, på samme sted. 
Den lave og den høyeste av lærer 

bør vises like stor og dyp respekt, 


90. 
men det som hører til den høye læren 
bør ikke kobles til den lavere: 


og ikke glem din atferd for å skryte 
og lure folk med patosfylte ord. 


91. 

Å spytte tannpirkere, eller blåse 
ut snørr fra nesa, er usømmelig. 
Og ikke piss i drikkevannet, eller 
i brukbar jord! Det er usømmelig! 


92. 

Med munnen full, med smatt og stønn og raping 
skal maten ikke spises. Spis med takt! 

Og unngå unødvendig, rastløs dingling 

med foten; aldri armene i kors! 


93. 

Man reiser ikke sammen med en kvinne. 
Man ligger ikke, eller sitter ned 

med andres hustruer. Alt folk fordømmer 
bør du ta avstand fra, så snart du vet. 


94. 

Enhver bør alltid avstå fra å peke 
med fingeren, og heller, av respekt, 
med hele hånden vise og gi retning 
når noen spør om avstand eller vei. 


95. 

Å veive vilt med armene og støye 

er ikke bra. Hvis du har liten tid 

kan heller dine fingre knipse varsomt: 
for ellers mister du din disiplin. 


96. 

Som Herren i nirvana bør du sove 
på riktig side, samlet og i ro, 

med klar forståelse og alltid rede 

til å stå opp om noen trenger deg. 


97. 

Utallige metoder har de gitt oss, 
de store bodhisattva-lærerne: 

og derfor bør du alltid praktisere 
metoden som gir renhet i ditt sinn. 


98. 

De tre metodene bør praktiseres 

hver dag tre ganger, likeså hver natt: 
Bekjenn det onde! Gled deg ved det gode! 


Bestreb deg på å finne oppvåkning! 
Slik blekner dine feil — ved hjelp av viljen 
til oppvåkning, og seierherrene. 


99. 

Bestandig, uavhengig av den stilling 
man er i — skyldfri eller selvforskyldt, 
bør den metoden til å trene brukes 
som passer best til den anledningen. 


100. 

Det finnes ingen treningsvei i verden 
som Buddhas sønner ikke kan ta fatt. 
Det finnes ingenting i denne verden 
som slike ikke kan ta godt i bruk. 


101. 

Man bør, på alle vis, gi alt av krefter 
til beste for de levende. Man bør 
benytte alle midler man besitter 

for at enhver skal finne oppvåkning. 


102. 

Det finnes ingenting — selv ikke livet — 
som gir deg rett til å bedra en venn 
som en gang avla bodhisattvaløftet 

og mestrer mahayana ut og inn. 


103. 

Shrisambhavavimoksha sier hvordan 
man praktiserer slik som lærerne. 

Ja, både den og andre sutra-tekster 
forteller hva den store Buddha sa. 


104. 

I sutraene står det hele skrevet 

og derfor bør man lese disse godt: 
Akashagarbha-sutra demonstrerer 
de grunnleggende overtredelser. 


105. 

Shikshasamuccaya bør leses grundig. 
Vend nok en gang tilbake til dens ord! 
For der er sømmelig og vakker atferd 
forklart nøyaktig, med enhver detalj. 


106. 
Ja, Sutrasamuccaya også 
kan leses med stor gevinst — 


den edle Nagarjunas tekster 
er verdt å studere godt. 


107. 

Man frarådes, og man oppfordres: 
i tekstene fins det råd! 

Når treningen her er oppfattet, 
beskytter du sinnet godt. 


108. 

Og dét er forståelsens merke: 
betrakte hvert øyeblikk 

oppmerksomt din kropp og din tanke, 
og hvordan ditt sinn står frem. 


109. 

Nå må jeg forske med hele min kropp. 
Bøker alene har liten effekt. 

Hvem har vel opplevd at han er blitt frisk 
bare han leste en legehåndbok? 


6. FULLKOMMEN TÅLMODIGHET 


l. 

Det gode som er oppnådd i eoner 
ved gaver, riktig oppførsel og dyd 

og hedring av De våkne, blir besudlet 
når fiendskap tar bolig i et sinn. 


2, 

Å hate er den verste av all ondskap, 
tålmodighet den største prøvelsen. 
Og derfor bør tålmodigheten styrkes 
og utvikles med flid, på alle vis. 


3. 

Man oppnår verken sinnsro eller lindring 
og ingen sann og ekte gledesstund, 

man sover dårlig, man har ingen fasthet 
så lenge hjertet huser hatets pil. 


4. 

Selv de han hedrer med de beste gaver 
og de hvis livsløp avhenger av ham, 
vil ønske tap og skade for en herre 
som styrer full av grusomhet og hat. 


5. 


Han fryktes, selv av venner. Det han gir bort 
gir ingenting tilbake til ham selv. 

Det finnes kort sagt ingenting i verden 

som bringer lykke til en hatefull. 


6. 

Men den som kjenner hatet som en uvenn 
som bare skaper lidelse og gråt, 

han dreper hatet raskt og uten nåde 

og lever lykkelig hvor enn han går. 


7 

Av misnøye og ulykke i livet 

blir hatet født. Det ødelegger alt 

det gode jeg vil ha, og skaper sorger. 
Slik blir det arrogante hat min død. 


8. 

Og derfor vil jeg ødelegge hatet 

og alt i meg det suger næring av, 
for slik en fiende vil aldri gi seg 
før jeg er knust, fullstendig ødelagt. 


9. 

Selv hendelser av verste sort skal ikke 

få rokke ved den glede jeg har fått. 

Av mismot blir man misfornøyd og gretten, 
og gode egenskaper svinner bort. 


10. 

Hvis botemidler fins for all din smerte, 
hva er vel vitsen med så mye sorg? 
Hvis ingen botemidler fins i verden, 
hva er vel vitsen med så mye sorg? 


11. 

Fornærmelser, forakt og all slags smerte 
er slikt man ikke ønsker i sitt liv 

og heller ikke ønsker sine kjære — 

men fiendene ønsker man alt vondt. 


12. 

Svært vanskelig å fange er din lykke. 

Og smerten kommer ubedt, når den vil. 
Men lykken når du bare gjennom smerten, 
så derfor må du styrke sinnet godt! 


13. 
Karnatas folk og Durgas små disipler 


må tåle å bli brent og skåret opp 
for ingenting: så hvorfor være pyse 
når målet er å bli fullstendig fri? 


14. 

Nei, ingenting er vanskelig og skummelt 
når øvelsen er god og vanen sterk: 

ved gradvis tilvenning til noe smerte 

vil større smerter tåles etter hvert. 


15. 

Du synes vel at stikk fra mygg og fluer, 
fra andre insekter og ekle kryp, 

og plagene som sult og tørste gir deg 
er ingenting å bry seg om for deg? 


16. 

Besvær fra kulde, varme, regn og reiser, 
fra sykdom, fangenskap og fra tortur 
bør ikke gi deg bløtaktige nykker: 

da gjør det enda vondere enn før! 


17. 

Det hender noen kjemper enda bedre 
ved synet av sitt eget røde blod — 

mens andre faller sammen og besvimer 
så fort de ser at andres blod blir spilt. 


18. 

Det skillet mellom folk jeg her beskriver, 
går mellom feigingen og den, hvis sinn 
er fast. Så la deg ikke overmanne 

av lidelse, bekjemp alt som gjør vondt! 


19. 

Selv om han lider, bør den vise holde 
så hardt han kan på sinnsroen: hans slag 
står mot begjær og hat, og denne krigen 
gir alltid smerter. Slik er verdens gang. 


20. 

De edle seierherrer tåler skaden 
som påføres av fienden iblant. 
For de er helter, de vil alltid seire! 
Mens andre bare dreper råtne lik. 


21. 
Men lidelsen gir óg en annen fordel: 
ved sinnsopprøret dempes hovmodet, 


mens medynken med levende som lider 
vil gro; og Buddha-lengsel vil bli født. 


22: 

Jeg raser ikke over kroppens galle 

til tross for at den gjør meg mye ondt, 
så hvorfor rase over de bevisste? 

De drives bare av omstendighet. 


23. 

På samme vis som skarpe smerter oppstår 
til tross for at ditt ønske går imot, 

blir også raseriet til av krefter 

som styrer selv, og trosser viljen din. 


24. 

En mann blir aldri sint fordi han tenker: 
“Jeg har bestemt meg for å være sint!” 
Et raseri vil heller aldri oppstå 

fordi det tenker: “Nå skal jeg bli til.” 


25. 

Fornærmelser og krenkelser, ja, alle 
slags onde gjerninger som blir begått 
er følger av betingelser og årsak: 

det finnes ingen uavhengighet. 


26. 

En samling av betingelser kan ikke 
ha tanken: “Jeg skal produsere nå!” 
Og det betingelsene produserer 
kan ikke tenke “Jeg er produsert.” 


2, 

Det noen ser på som primærsubstansen, 
som ofte misoppfattes som et “selv”, 
vil aldri noensinne kunne oppstå 

med denne tanken: *Nå skal jeg bli til.” 


28. 

Og siden slik substans jo aldri oppsto, 
hvem skulle da ha ønsket å bli til? 
Den hevdes å ta del i denne verden: 
da kan den aldri strebe mot en slutt. 


29. 

Hvis selvet er som universet, evig 

og ubevisst, så er det inaktivt. 

Og selv om dette skulle ha kontakt med 


betingelsene for at ting skal skje — 
på hvilket vis kan noe som er statisk 
besørge noen slags aktivitet? 


30. 

Om selvet i et øyeblikk av handling 
forblir som før, og uten endringer, 

hva nytte har det av aktiviteten? 

Om det nå finnes en forbindelse 

fra selvet til objektet, lik en handling, 
hvem virker på den andre? Hvem er først? 


31. 

Slik avhenger hver hendelse av andre 

som også har sin årsak annet sted — 

hvem blir da sint på dem som går og snakker 
som hule dukker, uten en substans? 


32; 

Men sier noen: Det har ingen mening 
å avverge det onde, for av hvem 

blir noe avverget? Mitt svar er dette: 
Det har en mening å slå ondet ned! 
For siden alt betinges helt gjensidig 
så regnes det som lidelsenes slutt. 


33. 

Så om du ser en venn, eller en uvenn 
begå en gjerning som han best lot bli, 
tenk rolig: hans betingelse og årsak 
er det som får ham til å handle slik. 


34. 

Hvis alle de som lever kunne velge, 
og leve livet slik de ønsket det, 

så ville ingen kjenne sorg og smerte, 
for ingen ønsker jo å ha det vondt. 


35. 

Men folk får sår og stikker seg på torner 
fordi de glemmer helt å se seg for — 

av sinne og av lengsel etter elskov 

og annet som er vanskelig å nå. 


36. 

Folk henger seg, de hopper utfor klipper 
og spiser eller drikker farlig gift. 

Slik tar de livet av seg selv — hvis ikke 
de dør av sine onde handlinger. 


37. 

Når mennesker, forført av lidenskaper, 
tar livet av seg selv, som de har kjær, 
kan ingen vente at de skulle føle 
respekt og omtanke for andres kropp. 


38. 

For dem som overveldes av begjæret 

i den grad at de tar sitt eget liv 

er medynk alt jeg kjenner. Hvordan kan jeg 
på noen måte føle raseri? 


39. 

Om trangen til å skade er naturlig 

for dårer som gjør menneskene vondt, 
er det å være sint på dem uverdig — 
som å bli sint på ilden for dens brann. 


40. 

Om derimot slik trang kun er tilfeldig 
og alt som lever elskelig av sinn, 

er det å være sint helt uten mening, 
som å bli sint for røyk i morgenluft. 


41. 

Hvis du ser bort fra stokken som gir smerte 
og heller raser sint mot ham som slår, 

så husk at hatet styrer mannens vilje: 

bli heller sint på hatet enn på ham! 


42. 

I fortiden har også jeg gjort andre 

en mengde onde ting. På grunn av dét 
fortjener jeg å kjenne all den smerte 
jeg får, jeg, som har gjort så mye vondt! 


43. 

Min uvenns sverd og kroppen min har sammen 
skapt smerten som har rammet meg så hardt. 
Min fiende har sverdet — jeg har kroppen! 

På hvem skal jeg bli sint når det gjør vondt? 


44. 

Begjæret blindet meg, og derfor fikk jeg 

en byll som har tatt form av mannekropp. 
Den verker gruelig så fort den røres! 

På hvem skal jeg bli sint når det gjør vondt? 


45. 

Jeg ønsker ingen smerte, men er dum nok 
til at jeg ønsker det som er dens grunn. 
Min lidelse er født av det jeg gjorde — 

så hvorfor skulle andre få meg sint? 


46. 

Den skogen som er lagd av blanke sverdblad 
og fuglene som flyr i helvete 

er skapt av det jeg selv har gjort og tenkt på. 
Så hvorfor skulle andre få meg sint? 


47. 

Kun mine handlinger har provosert dem, 
de sinte som vil ødelegge meg. 

de skader meg, men de går selv til grunne! 
Slik er de helt fortapt på grunn av meg! 


48. 

Jeg takker dem: jeg soner selv min ondskap 
fordi jeg nå tålmodig holder ut. 

Men takket være meg går de til grunne 

i helvete, der pinens tid blir lang. 


49. 

Så det er altså jeg som står for skaden, 
mens de gjør meg en veldig tjeneste. 
Å, onde sinn! Si, hvorfor misforstår du 
og ser alt bakvendt, slik at du blir sint? 


50. 

Hvis hjertet mitt har gode intensjoner 

skal aldri jeg bli sendt til helvete: 

men hvilken forskjell gjør det for de andre 
at jeg beskytter meg på dette vis? 


51. 

Hvis jeg begjærte hevn og gjorde gjengjeld 
beskyttet jeg jo ingen andre mer — 

da lå min bodhisattva-trening øde, 

og de som lider ville vært fortapt. 


52. 

Et sinn er ingen fysisk del av kroppen 

og derfor kan det aldri skades selv. 

Men bundet som det er av kroppens livsløp, 
så lider sinnet óg når det gjør vondt. 


53. 


En strøm av skjellsord, baksnakking og latter, 
all ydmykelse, skam og dyp forakt — 

det skader ikke kroppens liv og lemmer, 

så hvorfor, sinn, gjør dette deg så sint? 


54. 

At andre ikke liker meg kan ikke, 
så vidt jeg vet, fortære kroppen min 
i dette livet eller i et annet — 

så hvorfor bry seg noe mer om det? 


55. 

Hvis dette plager meg fordi det hindrer 
at jeg får jordisk vinning og suksess, 

så må jeg huske at suksess blir borte, 
men egen ondskap følger alltid med. 


56. 

Om jeg må dø i dag er dette bedre 
enn om jeg får et langt, fordervet liv. 
For selv om livet skulle vare lenge, 
vil dødens smerter komme likevel. 


57. 

Et menneske som har nytt søte drømmer 
i hundre år, slår våkent øyet opp. 

En annen våkner også, som i drømme 
var lykkelig i bare ett sekund. 


58. 

Å våkne ødelegger begges lykke, 

og ingen av dem finner den igjen. 

Og slik er dødens øyeblikk det samme 
om livet varer lenge eller kort. 


59. 

Om jeg er rik på eiendom og lykke 

og lever lenge, flott og uten savn, 
forlater jeg jo livet naken, tomhendt 
som om jeg var blitt plyndret nådeløst. 


60. 

Men hva om jeg kan knuse alt det onde, 
men leve godt på det som jeg har tjent? 
Vil godheten bli omformet til ondskap 
hvis jeg blir sint på grunn av alt jeg har? 


61. 
Hvis meningen med livet mitt ble borte — 


hva er da vitsen med å ha et liv? 
Hva er poenget med et liv i ondskap, 
en hengemyr av dårlig oppførsel? 


62. 

Du vet at hatet ødelegger livet 

for alle dem det rammer med sin løgn. 
Hvor er ditt raseri når du ser andre 

bli ødelagt av ryktesmeders snakk? 


63. 

Du er tålmodig med de ondskapsfulle 

så sant de plager andre — ikke deg. 

Men rammer noen deg, vil du straks hevde 
at sinnet hans er dårlig av begjær. 


64. 

Om jeg blir sint på dem som ødelegger 
skulpturer, stupaer og læren selv, 

er dette galt av meg. For slike dårer 
har aldri plaget buddhaene selv. 


65. 

Og krenkes lærere og slekt og venner, 
vet jeg fra før: det skyldes grunnlaget — 
betingelsene føder dårlig atferd. 

Slik kan jeg temme alt mitt raseri. 


66. 

Om noen skader meg med vilje; eller 
om smerten rammer uten noens plan, 
så finnes denne smerten kun i sinnet. 
Når jeg har innsett dét, bør jeg stå ut! 


67. 

Uvitenhet får noen til å handle 

i ondskap: andre kjenner raseri. 

Si, hvem av disse kaller du uskyldig? 
Og hvem av dem er bærere av skyld? 


68. 

Men hvorfor har jeg tidligere handlet 
så grusomt at jeg nå blir plaget selv? 
Jeg vet at alle høster slik de sådde. 
Og hvem kan vel forandre noe slikt? 


69. 
Nå har jeg innsett dette — og fra nå av 
er alle mine krefter rettet mot 


å gjøre gode gjerninger, så alle 
blir vennlige mot andre mennesker. 


70. 

Når farlig ildebrann slår ut og sprer seg 
så flammene fortærer hus på hus, 

bør strå og andre brannfarlige saker 

så fort som mulig samles og tas vekk. 


71. 

Slik er det óg med sinnet når det brenner 
fordi det streifet borti hatets ild: 

kast hatet vekk så fort du kan! For ellers 
blir alle gode gjerninger til støv. 


T2: 

En dødsdømt som får leve mot å miste 
den ene hånden: er han uten hell? 

Om du får slippe helvete mot smerte 

i dette livet: er du uten hell? 


73. 

Om du i dette livet ikke tåler 

en bitte liten lidelse engang, 

så spør jeg: hvorfor dette raseriet 
som gir deg smertens tid i helvete? 


74. 

På grunn av raseriet har jeg havnet 
alt tusen ganger dypt i helvete, 

og det jeg gjorde gavnet ingen andre, 
og hadde ingen nytte for meg selv — 


75. 

men denne lidelsen er annerledes: 
den gir meg mange fordeler til slutt! 
Så fryd deg over lidelsen som siden 
lar hele verdens lidelser ta slutt. 


76. 

Å lovprise en annens egenskaper 

og glede seg på andres vegne, gir 

en varig lykke. Hvorfor, sinn, vil ikke 
du også glede deg ved andres fryd? 


77. 

Slik lykke er uklanderlig og verdig, 
den bringer godt, den er ikke forbudt. 
Å vise slike gode egenskaper 


er svært prisverdig, ja, en vakker dyd. 


78. 

Men om du ikke liker at en annen 
har oppnådd gode ting og større fryd, 
da går du faktisk mot at andre lønnes 
i denne verden eller annetsteds. 


79. 

Når dine gode egenskaper roses, 

vil du at andre gleder seg med deg. 
Men når man roser andres egenskaper 
er gleden død — du føler ingen fryd. 


80. 

Når du har funnet viljen til å våkne 
for alles lykke, frihet, ro og fred, 
hva skyldes det at du så føler sinne 
når de kan skaffe seg litt lykke selv? 


81. 

Du ønsker buddhatilstanden for alle, 
en tilstand hedret i tre verdener; 

så hvorfor brenner sinnet ditt ved synet 
av folk som skaffer seg litt heder her? 


82. 

En mann som brødfør en du skal forsørge 
gir også deg en gave av verdi: 

men ser du andre nære din familie, 

så blir du ikke glad, men arg og sint! 


83. 

Om du kan ønske oppvåkning for alle — 
hva vil du helst at andre ikke får? 

Om du blir rasende på andres fremgang — 
hvor er din vilje til å våkne, da? 


84. 

De gaver som blir glemt og ikke gitt bort 
men ligger der i velgjørerens hus, 

er uansett en annens, ikke dine 

— hva gjør det om de gis bort eller ei? 


85. 

Vil du at andre avstår fra det gode 

og viser bort all vennlighet og fryd? 
Vil du at ingen andre skal få gaver? 
Vel, si meg hva som ikke gjør deg sint! 


86. 

Du angrer ingenting av alt det gale 
du gjorde selv: men det er ikke alt! 
Du er jo óg misunnelig på andre 
som virkelig har utført gode ting. 


87. 

Hvis ulykke og sorg har nådd din uvenn, 
tror du det skjer igjen fordi du ber? 

Nei, slike ting skjer ikke uten årsak, 

de følger ikke dine ønskemål. 


88. 

Men selv om denne ulykken var født av 
ditt ønske: hvordan gjør vel det deg glad? 
Hvis andres uhell er for deg en lykke, 
kan ingenting bli verre — kan det vel? 


89. 

Begjæret er en fiskekrok som river 

i kjøttet ditt, slik fiskermannen vil! 
Og helvetes soldater vil få kjøpt deg 
og koke deg i suppegryta si! 


90. 

Om noen gir meg aktelse og smiger, 
gir ikke dette meg fortjeneste. 

Det gir meg heller ikke noen styrke, 
og verken helse eller bedre liv. 


91. 

Tross dette setter ellers kloke folk seg 
som mål å oppnå ros og stor respekt. 
De hengir seg til rus og spillegalskap, 
for slik å tilfredsstille seg mentalt. 


92. 

For ry og ære ofrer noen gjerne 

all eiendom, og til og med sitt liv. 

Men ord kan ikke spises! Og hvem nyter 
vel godt av ryet sitt når han er død? 


93. 

Slik barnet i fortvilelse vil gråte 

når sandslottet det bygde trampes ned, 
vil sinnet like barnslig reagere 

ved tap av ry, berømmelse og ros. 


94. 


Et ord er lyd, det har ikke bevissthet, 

så ordene “han roser meg” betyr 

slett ingenting. Men visshet om at noen 
beundrer meg — det gjør meg alltid glad. 


95. 

Om noen liker meg, eller en annen — 
hva skulle dette ha å si for meg? 
Hans glede ved å like er hans egen, 
og ingen smuler faller ned til meg! 


96. 

Men om jeg gleder meg med ham, og andre, 
da vil jeg alltid kunne være glad! 

Så hvorfor er jeg ikke glad når andre 

ser lykken sin hos andre folk enn meg? 


97. 

Så blir jeg altså glad når noen roser 
og priser meg. Men dette er absurd! 
Slik atferd er helt meningsløs; en dåre 
er jeg, og sinnet mitt er som et barns. 


98. 

Berømmelse og ros vil distrahere — 
de ødelegger frigjøringen min 

og skaper sjalusi mot dem som lykkes 
med gode egenskaper: jeg blir sint! 


99. 

Så derfor er det slik at de som prøver 
å ødelegge meg, mitt navn og ry, 
beskytter meg! Ja, faktisk verner disse 
mitt sinn mot helvete og pinens gru. 


100. 

Berømmelse og vinning er en lenke 

som ikke passer meg som vil bli fri. 

Så hvordan kan jeg hate dem som frir meg 
fra hindrene på frigjøringens vei? 


101. 

Som om de skulle være sendt av Buddha 
er de som stopper meg ved pinens port, 
den jeg så hodeløst vil gå igjennom. 

Så hvordan kan jeg hate slike folk? 


102. 
Å være sint på noen som jeg tenker 


vil hindre mine gode gjerninger 
er feil! For dette er en god anledning 
til øvelse i stor tålmodighet. 


103. 

Så om jeg da slett ikke er tålmodig 
og dette bare er min egen feil, 

er hindringene bare mine egne 

når ingen gode gjerninger blir gjort. 


104. 

Hvis noe ikke fins når noe annet 

er borte, men er der når dette fins, 

er dette andre denne tingens årsak. 
Og hvordan kan en årsak hindre deg? 


105. 

En tigger som vil motta dine gaver 
er ingen hindring når du gjerne gir. 
Asketen som kan motta dine løfter 
er ingen hindring for ordinasjon. 


106. 

En tigger finnes overalt i verden — 

men det er vanskelig å finne én 

som gjerne krenker meg. Jeg krenker ingen! 
Og derfor krenker heller ingen meg. 


107. 

En fiende bør verdsettes og prises 
som om han var en skatt jeg bare fant, 
tilfeldigvis og heldig! Han er hjelpen 
jeg får på veien mot å våkne opp. 


108. 

Tålmodighetens frukt har vi to plukket, 
min fiende og jeg, i samarbeid. 

Min fiende er den som først bør nyte 
slik frukt; han er tålmodighetens grunn! 


109. 

Fortjener ikke fienden min heder 

når intensjonen hans var lite god? 

Hvis ikke — hvorfor hedrer vi da læren? 
Den bryr seg ikke om mitt resultat! 


110. 
Hvis ikke jeg vil hedre ham, min uvenn, 
fordi hans hensikt var å skade meg, 


si: bør jeg ikke vise meg tålmodig, 
når han, som legen, bare gjør meg godt? 


111. 

Tålmodigheten er kun resultatet 

av fiendenes onde intensjon. 

Så derfor bør jeg hedre ham, min uvenn, 
for han har skapt tålmodighet i meg. 


112. 

Den vise sa at alle de som lever 

gir mulighet, som buddhaene gjør, 
til arbeid mot den aller største frihet. 
Så hedre dem, og du vil nå ditt mål! 


113. 

Når alle levende, som buddhaene, 

kan føre meg til lærens sanne lys — 

hva skyldes det da at jeg ikke føler 
respekt for dem, som for De våkne selv? 


114. 

For intensjoner skaper ingen storhet: 
den ligger kun i hva man faktisk gjør. 
Og derfor har vi alle samme storhet 
som Buddha selv: han er vår likemann. 


115. 

En holdning som er vennlig og oppriktig 
er storheten vi alle bærer på. 

De gode gjerninger som Buddha fremmer 
er storheten som hører Buddha til. 


116. 

Slik ligner alle levende De våkne, 
i noen av de fortrinn læren har — 
men enda er De våkne annerledes, 
for deres fortrinn fyller hele hav! 


117. 

Hvis bare et partikkel av de fortrinn 
som disse har, som bærer søt essens 
av alle gode egenskaper, fantes 

i én — han skulle æres overalt! 


118. 

I alle oss som lever fins den smulen 
av Buddhas gode lære! Derfor skal 
vi alle hedres høyt i hele verden — 


vi minner alle litt om lærens ord. 


119. 

Og når det gjelder dem som hjelper alle, 
De våkne som oppriktig vil oss vel — 
hva gir dem større glede enn om alle 
respektfullt verner om hverandres liv? 


120. 

Når bodhisattvaene ofrer livet 

og stiger ned i helvete, går de 

med hjertet inn for alt som godt kan gjøres 
for selv de verste som har bolig der. 


121. 

Ja, de er mine herrer! De tar aldri 

det minste hensyn til sitt eget vel. 

Så hvordan kan jeg være så hovmodig 
å ikke tjene dem så godt jeg kan? 


122. 

De vise kjenner fryd ved andres lykke, 
og føler med når andre har det vondt. 
Vi gleder vismenn når vi gleder andre, 
og sårer dem når vi gjør andre vondt. 


123, 

Slik ingen føler sanselige gleder 

når kroppen er i ferd med å bli brent, 
kan Medfølelsens herrer ikke fryde 
seg når en annen lider overlast. 


124. 

Når jeg har skadet andre, har jeg derfor 
i tillegg skadet De som føler med. 

Jeg tilstår denne ondskap! Måtte alle 
De vise jeg har rammet, tilgi meg! 


125. 

Som soning av min brøde mot De vise 
vil jeg fra nå av tjene verdens folk. 

La strømmer av dem tråkke på mitt hode, 
ja, ta mitt liv, om Vismannen blir glad! 


126. 

Det finnes ingen tvil om at De gode 
betrakter hele verden som seg selv: 
de viser seg i ulike gestalter — 

så alle må jo vise dem respekt. 


127. 

Så gir jeg mitt høytidelige løfte: 

å hedre dem som fant den sanne vei, 
å nå det store sannhetsmål jeg søker, 
å lindre alle verdens lidelser. 


128. 

Når en av kongens menn tyranniserer 

en hel befolkning med sitt skarpe sverd 
vil ingen vidsynt vismann gjøre gjengjeld 
selv om han kanskje kunne det — fordi 


129. 

den kongens tjener står ikke alene! 

I ryggen har han hele kongens makt. 

Se ikke ned på en som synes ensom 

og svak, men som gjør onde gjerninger, 


130. 

for de som vokter helvetenes porter 

og De som føler med oss er på lag 

med ham! Så vis respekt for alt som lever, 
som for en bråsint konges løpegutt. 


131. 

Hva kan en konges vrede gjøre mot deg 
som måler seg med helvetenes gru? 

For dette er jo alltid det som følger 

om du gjør andre levende fortred. 


132. 

Hva kan en konge i tilfredshet gi deg 
som måler seg med buddhatilstanden? 
For dette er jo alltid det som følger 
om du gir dem som lever fred og fryd. 


133. 

Foruten at du blir en buddha: innse 
at hvis du gleder andre i ditt liv 

vil lykke, god tilværelse og ære 

bli handlingenes gode resultat. 


134. 

I alle de liv som venter, vil 
tålmodighet gi deg alt: 

en lykke som verdenskeisernes, 
god helse og lange liv. 


7. FULLKOMMEN STYRKE 


l. 

Når du har blitt tålmodig: tren din styrke! 
Med styrke vinnes oppvåkningens fryd. 
Bevegelsen fins ikke uten vinden — 

og uten styrke gjøres intet godt. 


2. 

Men hva er styrke? Det er innsatsvilje 
og arbeidet du legger ned: og hva 

er styrkens motstykke? Jo, det er sløvhet, 
uverdig dovenskap og selvforakt. 


3: 

Slik sløvhet oppstår av å ikke bry seg, 
av nytelsesbegjær og søvnighet, 

fordi man ikke opprøres og plages 

av lidelsen som bor i liv og død. 


4. 

Den blodtørstige jegeren, begjæret, 
har sporet deg og drevet deg rett inn 
i gjenfødelsens snare. Hvorfor innser 
du ikke at du er i dødens gap! 


5. 

Du ser ikke at dine egne frender 
blir slått ihjel og knust, en etter en. 
Du faller jo i søvn, selv om du lever 
som bøffelen blant hundre slaktere. 


6. 

Når døden stirrer på deg alle dager 

og alle veier rundt deg er blokkert — 

på hvilken måte kan du nyte maten, 

en god natts søvn, en kvinne i din favn? 


T 

Når døden har bestemt den rette tiden 

så slår den til med hurtighet og kraft. 

Og om du da gir opp din dovne sløvhet — 
hva hjelper det i slik en krisestund? 


8. 

Så kommer døden brått, og du må tenke: 
“Så mye som står uferdig igjen! 

Det jeg begynte, får jeg aldri fullført — 

å stakkars meg! Nå er det jo for sent!” 


9. 

Du ser fortvilte slektninger med øyne 

som er helt oppsvulmet av sorg og sjokk — 
nå gråter de så tåreflommen spruter! 

Du ser de nifse dødens sendebud 


10. 

og skrekkslagen erindrer du din ondskap. 
Du hører brølene fra helvete 

og står der mens du gjør på deg av redsel! 
Hva vil du, stakkars vesen, gjøre nå? 


11. 

Når du har innsett: “Jeg er liksom fisken 
i garnet!” har du grunn til å bli redd! 
Hvor mye større er din grunn til redsel 
når du, din skurk, står foran helvete! 


12: 

Så ømskinnet er du at du vil skrike 

om du er borti vann som er for varmt — 
så hvordan kan du være sterk og fattet 
når egen ondskap gir deg helvete? 


13. 

Du vil ha resultat, men intet yte! 
Du er så ømskinnet, du lider sånn! 
I dødens klør tror du du er usårlig! 
Ulykkelige! Du blir ødelagt! 


14. 

Nå, endelig om bord i dette skipet 
som menneske — kryss lidelsenes elv: 
Nå må du ikke sovne, tosken! Skipet 
er vanskelig å finne en gang til. 


15. 

Den største, mest vidunderlige gleden 
er gleden over læren. Hvordan kan 
du bytte den mot glede over hovmod 
og spott, som bare skaper lidelse? 


16. 

Vis selvtillit, og tren din egen evne 

til målbevissthet, mot og selvkontroll, 
se andre mennesker på samme vis som 
du ser deg selv: sett deg i andres sted. 


17. 


Alt dette bør du gjøre, uten motløst 

å tenke: “Jeg kan ikke våkne opp!” 

For Buddha, som har kommet frem til sannhet, 
har fremlagt disse sanne ord for oss: 


18. 

“Selv de som før var fluer, mygg og larver 
har nådd sin høye oppvåkning til slutt. 
Ved kraften i sin styrke har de holdt ut 
den vanskelige veien de har valgt.” 


19. 

Så hva med meg, et menneske! Jeg vet jo 
forskjell på godt og ondt, på rett og galt — 
og slik bør jeg nå oppvåkningens lykke 
så lenge jeg gjør slik som Buddha sa. 


20. 

Hvis jeg er redd fordi jeg tror jeg mister 
en hånd, en fot, og kanskje andre ting, 
er det fordi jeg ikke vet å skille 

det viktige fra det uviktige. 


21. 

Om jeg blir skåret, stukket, brent og plaget 
i mange millioner tidsaldrer, 

så er det likevel slett ikke sikkert 

at jeg vil finne oppvåkningens fred. 


22; 

Men lidelsen min nå, som er begrenset, 
og fører meg til oppvåkningens fred, 

er ikke verre enn den korte smerten 
som kommer av å trekke ut en torn. 


23. 

Slik alle leger pleier å helbrede 

en sykdom med et middel som gjør vondt, 
slik bør man tåle ganske lette smerter 

når disse lindrer store lidelser: 


24. 

men selv om den metoden er helt vanlig, 
har han, Den beste legen, annet råd: 

han heler selv den verste av all sykdom 
med lindrende og deilig medisin. 


25. 
Først sier Veilederen du skal motta 


kun grønnsaker og slikt. Når du gjør det 
vil gradvis din forståelse bli større 
til du en dag kan ofre eget kjøtt: 


26. 

du innser jo at eget kjøtt er laget 

av grønnsaker — for dette har du spist! 
Så hvordan kan det volde noen smerte 
å ofre egne knokler, eget kjøtt? 


27. 

Å kvitte seg med laster smerter ikke, 

og ingen blir vel trist av å bli vis! 

For sinnets smerter skyldes illusjoner, 
og kroppens smerter dét du gjør av ondt. 


28. 

Din kropp er sunn fordi du gjør det gode, 
ditt sinn er lykkelig når du er vis. 

Hva kan vel plage En som føler med oss 
når han forblir i verden for vår skyld? 


29. 

I viljen til å våkne ligger styrken 
som utraderer det som før var ondt 
og gir deg oseaner av det gode 

så du når målet før elevene. 


30. 

En klok person vil ikke sture over 

å sveve fra én lykke til en ny 

i vognen der hans vilje til å våkne 

har fjernet tretthet, og all sorg og savn. 


31. 

Til beste for alt levende fins kraften 

i ivrig målbevissthet, frigjøring, 
standhaftighet og dyp og ekte glede. 
Av frykt for lidelsen og smertens sorg 
bør ivrig målbevissthet kultiveres — 
du ser jo hvilke goder dette gir! 


32. 

Så rykk all motstand i deg opp med roten, 
forsøk å styrke iveren med kraft 

fra målbevissthet, selvtillit og glede, 
forsakelse og stor besluttsomhet. 


38: 


Utallige er feilene jeg slåss med — 
ja, både hos meg selv og andre folk. 
Å utrydde hver enkelt feil kan koste 
eoner av den eviglange tid, 


34. 

og når jeg har begynt på denne jobben 
så synes fremgangen for meg lik null! 
Å, hvorfor brister ikke du, mitt hjerte, 
når du får se den grenseløse sorg! 


35. 

En mengde gode egenskaper mangler — 
ja, både hos meg selv og andre folk. 

Å legge til en enkelt av dem koster 

et osean av evig langsom tid: 


36. 

for aldri har jeg klart å legge smulen 
av gode egenskaper til mitt sinn! 

Det er forbløffende at jeg har sløst bort 
min gave: å bli født som menneske. 


37. 

Jeg kjente ingen glede ved den høytid 
som preget fester holdt til Buddhas pris, 
jeg mestret aldri lærens rene praksis, 
jeg dekket aldri fattiges behov. 


38. 

Jeg brakte ingen trygghet til de redde, 
og ingen lykke til de trengende. 

Det eneste jeg ble til her i livet 

var smertens spyd i kroppen til min mor. 


39. 

Fordi jeg før har manglet målbevissthet 

og iver etter læren, har mitt liv 

blitt mislykket og mørkt. Hvem er så dum at 
han skyver bort sin streben mot vårt mål? 


40. 

Den vise sa at ivrig målbevissthet 

er roten til de mange gode ting 

og at den roten alltid skyter nye 

og friske skudd, med søte frukter på. 


41. 
En mengde lidelser og store sorger; 


en dyp og varig angst og all slags frykt; 
fortvilelse og dype frustrasjoner 
vil alltid ramme den som har gjort ondt. 


42. 

Men den som har gjort godt, blir alltid hedret 
og møtt med glede og enorm respekt 

for alle gode gjerninger han gjorde — 

det gjelder overalt hvor han vil gå. 


43. 

En mann som har gjort ondt og søker lykken, 
vil alltid slås til jorden av det sverd 

av lidelse, som smiddes av hans ondskap — 
det gjelder overalt hvor han vil gå. 


44. 

Den gode, som har lindret andres smerte, 

skal unnfanges i hjertet av en blomst: 

den kjølige og velduftende lotus, 

som gir ham rom til strålende å gro 

i glans og skjønnhet! Næret av de søte 

og milde ord fra Seierherrens munn 

skal den som gjorde godt stå frem i skjønnhet — 
en oppvåknet, en ekte Buddha-sønn! 


45. 

Den onde, som har pint og plaget andre, 
skal stadig falle ned på fresende 

og rødglødende jerngulv, der demoner 

fra dødsriket flår huden av hans kropp 
mens han til ingen nytte vræler voldsomt 
og vilt! Han oversprøytes av en foss 

av glovarmt kopper, hugges i små biter 

av sverd og spyd som svir og brenner hvitt! 


46. 

Og derfor bør man alltid vise iver 
til godhet: alltid praktisere den 

og trene selvtilliten opp fra først av, 
slik Vajradhvaja-sutra viser oss. 


47. 

Først bør man nøye se sin egen helhet 
og spørre seg: begynne eller ei? 

For bedre er det å la dette være, 

enn først begynne, deretter gi opp — 


48. 


for i de neste liv blir dette verre, 

en dårlig vane som gir mye vondt. 
Og tiden kastes bort, så annet arbeid 
ei heller fullføres som arbeid skal. 


49. 

Din selvtillit bør brukes på tre steder: 
på arbeid, evner, og på lidenskap. 

Og selvtillit i arbeid er å tenke: 

*Nei, denne jobben skal jeg klare selv!” 


50. 

Vår verdens folk har nok med lidenskapen — 
de handler ikke til sitt eget vel. 

Og derfor må jeg klare alt alene, 

for jeg er ikke maktesløs som dem. 


51. 

Når jeg ser andre gjøre simpelt arbeid — 
si, hvordan kan jeg bare la det skje? 
Hvis stolthet nekter meg å hjelpe disse, 
så bør jeg knuse stoltheten til støv. 


52. 

Selv kråka blir en ørn, så stor og mektig, 

når slangen den vil angripe er død. 

Selv minste motgang gjør meg lei og nedtrykt 
hvis sinnet mitt er svakt og uten kraft. 


53. 

Når du er maktesløs i motløsheten 
kan ulykker og skader enkelt skje — 
men når du viser pågangsmot og iver 
går selv de største hindre opp i røyk. 


54. 

Med fast og rolig sinn skal jeg beseire 
den motgangen som svekker styrken min. 
Så lenge jeg blir nedtrykt av litt motgang, 
er ønsket om erobring latterlig. 


55. 

Ja, all slags motgang skal jeg overvinne! 
Og ingenting skal overvinne meg! 

En selvtillit som denne skal jeg dyrke — 
Den seierrike løven er min far. 


56. 
Personer som har tapt for arrogansen 


har ikke noen ekte selvtillit. 
Mot selvtillit har ondskap ingen sjanse! 
Mot den har arrogansen ingen makt! 


57. 

Men de som ligger under for sitt hovmod 
blir pint; for slike finnes ingen fryd. 

Som slaver spiser de på andres nåde, 

og dumme, stygge, magre er de født. 


58. 

Foraktet er de stivnakkede tosker 

som går omkring i ussel ensomhet — 

hvis slike kommer sammen med de stolte 
med ekte selvtillit: hvem har det verst? 


59. 

De ekte stolte er jo store helter 

som knuser hovmod med sin selvtillit: 
når de har kvittet seg med dette ondet, 
så gir de gjerne seiersfrukten bort! 


60. 

Når du står midt i lidenskapers skare 
må kampviljen bli ekstra stor og vill! 
Og som en løve i en flokk av hjorter, 
skal du beseire hver og en av dem. 


61. 

Selv når du står til halsen i problemer 
er dine evner bare det de er: 

la selvtilliten hjelpe deg i kampen 
mot lidenskapens trussel om kontroll. 


62. 

Når du tar fatt på arbeidet som venter 
så bør du vise stort engasjement. 

Gå inn for oppgaven med liv og styrke, 
som om du ønsket førstepris i løp. 


63. 

Du arbeider for lykken: aldri vet du 

om slitet høster frukter eller ei. 

Men hvordan finner den som elsker arbeid 
sin lykke mer, når han er ørkesløs? 


64. 
I verden kan man aldri tilfredsstilles 


av sanselighet: den er søt, men lumsk, 

som rakeknivens egg smurt inn med honning. 
Og hvordan kan man mettes av den saft, 

den nektar som den gode gjerning skjenker 
og sødmen av dens store trygghets frukt? 


65. 

Så når et arbeid kommer til en ende, 
bør du med en gang starte på et nytt, 
som elefanten lider under heten 

og kaster seg rett i en kjølig dam. 


66. 

Når kreftene er brukt opp, bør du hvile, 
men bare for å prøve hardt igjen. 

Og når du så har utført noe grundig, 
bør ønsket ditt gå mot et arbeid til. 


67. 

Som om du møter fienden i sverdkamp 
og han er veltrent, sterk og full av hat, 
men du er enda sterkere — slik bør du 
slå lidenskapen ned med harde slag. 


68. 

Og om du mister sverdet, vil du hurtig 

av redsel plukke sverdet opp igjen. 

Slik bør du ta oppmerksomhetens klinge 
raskt opp, om den har falt — husk helvete! 


69. 

Når giften finner veien inn i blodet, 

så vil den bre seg ut i kroppen din. 

Slik brer hver feil, som hat, seg ut i sinnet, 
så fort den tar seg inn et sårbart sted. 


70. 

Som om du bar en skål med olje gjennom 
en flokk med dragne sverd, og du var redd 
for å bli spiddet om du skulle snuble, 

slik bør du vokte treningsløftet ditt! 


71. 

Og derfor bør du resolutt bekjempe 

din sløvhet og din søvnighet. Sprett opp! 
Din dovenskap er som en giftig slange 
som plutselig har lagt seg i ditt fang! 


12. 


Når du har gjort en ting du skjemmes over, 
så bør du, brennende av anger, si: 

Å, hvordan kunne jeg! Hva skal jeg gjøre 
så dette aldri hender om igjen? 


73. 

Og når du gjør ditt arbeid eller nyter 

en stund i gode venners lag, så tenk: 

på hvilken måte er jeg best oppmerksom 
i denne situasjonen — her og nå? 


74. 

Du bør la sinnet være lett og rede, 

og huske undervisningen om flid, 

så når en ting må gjøres, er du opplagt 
og forberedt, hva enn som måtte skje. 


75. 

Som bomull vil bevege seg i vinden 

og bøye seg snart hit, og siden dit, 

bør sinnet være lett, spontant og villig — 
da slår dets krefter ut i frodig blomst! 


8. FULLKOMMEN MEDITASJON 


l. 

Nå har du fått kraft! Befest ditt sinn 
i fullendt meditasjon. 

En mann med ustadig sinn blir bitt 
av lidenskaps skarpe tann. 

Når kroppen og sinnet avsondres 
forstyrres de ikke mer — 

gi slipp på vår verdens pratsomhet 
og ukonsentrerte ånd. 


3. 

Fordi vi begjærer jordisk fryd, 
så klamrer vi oss til liv: 

den vise bør trene sinnet sitt 
så dette kan slippe tak. 


4. 

Den konsentrerte stillhet skaper innsikt 
som fjerner lidenskapens tunge bør. 

Så søk meditasjon i ensom stillhet 

og lev tilbaketrukket for deg selv. 


5. 

Forgjengelige! Hvorfor skal du elske 
en annen, like dødelig person? 

Du mister jo din elskede av syne — 

i tusen liv er hun fullstendig vekk. 


6. 

Når den du elsker ikke er til stede, 
så sørger du, og ingenting blir gjort. 
Men heller ikke når din kjære er der, 
er du tilfreds. Din lengsel er som før. 


7. 

Din virkelighetssans forvrenges kraftig, 
du tæres bort av følelsenes ild. 

Du brenner opp av feber mens du sørger 
og lengter vilt til henne du har kjær. 


8. 

På grunn av slike bortkastede lengsler 
går livet hurtig, om og om igjen — 

på grunn av en forgjengelig begeistring 
går evighetens store glede tapt! 


9. 

Om du er tosk, og holder deg med tosker, 
så fødes du til usle, vonde liv. 

En tosk er dårlig selskap — så hva har du 
igjen for å ha omgang med en slik? 


10. 

Det ene øyeblikket er han vennlig, 

det neste øyeblikket er han slem 

og sint for det som burde gi ham glede. 
Så vanskelige er de jevne menn! 


11. 

Når de får gode råd, så blir de sinte 
og hindrer meg å gjøre gode ting. 

Og når man ikke lytter til dem, blir de 
jo også sinte, og i slett humør. 


12. 

De er sjalu på dem som står litt over, 

de strides uavbrutt med likemenn, 

de er hovmodige mot små og svake, 

og blir som gale når de får litt ros! 
Kritikk gjør tosker sinte — hva slags glede 
har du av å ha omgang med en tosk? 


13. 

Å skryte av seg selv, fordømme andre 
og snakke om fornøyelser og svir — 

kun dette står i hodet på den tosken 
som høylytt snakker med en annen tosk. 


14. 

Og derfor er det ikke bra for noe 

å være sammen med en vanlig tosk — 
nei, heller lever jeg i fred alene 

med lykkelig og uforstyrret sinn. 


15. 

Langt vekk fra tosker bør man alltid flykte, 
men om du likevel skal treffe en 

så bør du være vennlig — men hold avstand, 
vær likegyldig på en vismanns vis. 


16. 

Jeg lever hvor som helst, og som en ukjent, 
helt uten nære bånd. Jeg tar kun dét 

jeg trenger for å praktisere læren 

som bien suger nektar fra en blomst. 


17. 

En dødelig som lever godt med tanken 
på at han selv er rik og respektert, 

blir likevel helt kald av angst og redsel 
når han en dag ser døden nærme seg. 


18. 

Det spiller ingen rolle hvor du finner 
den største lykkerus for sinnet ditt — 

for nettopp det som gir deg glede, blir til 
bedrøvelse og savn i tusenfold. 


19. 

Så derfor bør den vise aldri ønske 

seg glede. Ønsker skaper bare angst! 
Men om en glede kommer helt naturlig, 
bør vismannen betrakte den med ro. 


20. 

En mengde mennesker har samlet rikdom, 
og mange skapte seg et voldsomt ry. 

Men hvor er disse nå? Det vet jo ingen! 
Med ry og rikdom gikk de opp i røyk. 


21. 


Hvis noen viser meg forakt og hovmod, 
hva blir jeg glad for da, når jeg får ros? 
Hvis noen roser meg og taler vennlig, 
hva blir jeg lei for når jeg får kritikk? 


22: 

Hvis folk er så forskjellige i holdning, 
og ikke en gang buddhaene gjør 

dem glade, hvordan kan de like sånne 
som meg? Det vil jeg ikke bry meg om! 


23. 

De klandrer den som ikke eier penger, 
og ser på rikmannen med stor forakt — 
slik, av natur helt ufordragelige, 

er sånne! Ingen gleder seg ved dem! 


24. 

De Vise som har sett Den store sannhet 
har sagt at tosken aldri er en venn — 
han bryr seg bare om deg når det passer 
hans egen sak og egenkjærlighet. 


23. 

Å elske ut fra egen interesse 

er ikke mer enn egenkjærlighet — 
som sinne over tap av eiendeler 
kun skyldes tap av lykke og behag. 


26. 

Et tre forakter intet annet vesen 

og krever verken smiger eller ros — 
når skal jeg bo i dype, svale skoger, 
med trærne, som er vennligheten selv? 


27. 

Når skal jeg bo i svale, tomme templer, 
i grotter eller inne i en skog? 

Når skal jeg vandre stille, ubesværet, 
og uten å se bak meg på min vei? 


28. 

Når skal jeg vandre slik jeg måtte ønske 
og følge mine innfall som jeg vil 

der ute i det åpne, vakre landskap 

som ingen eier, der jeg er helt fri? 


29. 
Når skal jeg leve med min skål av leire 


og kappen min, som ingenting er verd 
for tyver? Leve uten angst og redsel, 
og uten å beskytte livet mitt? 


30. 

Når skal jeg gå til likplassen og se på, 
og sammenligne kroppen min med dem 
som ligger der fra før? Forgjengelige 
skjeletter! Å, forgjengelige kropp! 


31. 

For denne kroppen min vil bli så råtten 
og rennende av oppløst kjøtt og puss 
at selv sjakalene vil holde avstand 

på grunn av dens motbydelige stank. 


32. 

Når kjøtt og blod og knokler som har vokst opp 
helt sammenvevd i kroppen, faller fra 
hverandre i fragmenter, hva kan ventes 

av venner og av dem som jeg har kjær? 


33. 

Et menneske er ensomt når det fødes, 
og ensomt vil det også en dag dø. 

Det finnes ingen som kan dele smerten. 
Så hvorfor elske, bare til besvær? 


34. 

Som reisende langs veier rundt i verden 
får motta husly i et pensjonat, 

får reisende i eksistensens kretsløp 

sitt herberge når han blir født igjen. 


35. 

Som eneboer bør man bo i skogen 
før dagen kommer da man bæres bort 
til likplassen. Da sørger ingen. Ingen 
står gråtende og sorgtunge omkring. 


36. 

I fysisk ensomhet bør livet leves — 

helt uten venner eller fiender. 

Når man på forhånd er gått bort fra verden, 
må ingen bære sorgen når man dør. 


37. 
Når livet leves ensomt, kommer ingen 
med skade eller innpåslitenhet, 


og ingen vil forstyrre dine tanker 
om Buddha og om andre slike ting. 


38. 

Og derfor er det godt å bo alene — 

min ensomhet er fri for mas og kav, 

den gjør meg godt og sinnet mitt blir rolig. 
Slik vil jeg alltid leve livet mitt. 


39. 

Helt fri fra andre uvelkomne tanker 

og samlet om et punkt i sinnet mitt 

skal jeg arbeide med å meditere 

med stor oppmerksomhet og selvkontroll. 


40. 

De sanselige nytelser vil skape 
elendighet: i dette liv som grunn 

til fangenskap og mord — i neste verden 
som årsaker til helvete og gru. 


41. 

Den kvinnen du så ofte falt på kne for 
og kalte på med budbringeres hjelp — 

du gjorde hva som helst, du kom i vanry! 
Men dette brydde du deg ikke om. 


42. 

For henne møtte du de største farer, 
og all din rikdom var til hennes fryd. 
Den aller største salighet i verden 
var det å ta din elskede i favn. 


43. 

Nå er hun et skjelett, uten bevissthet, 
og du kan gjøre med det som du vil! 
Men hvorfor gleder det deg ikke lenger 
å favne hennes kropp? Er lysten vekk? 


44. 

Det ansiktet som før var bøyd bluferdig, 
og øynene med nedslått, ærbart blikk 
som du kun med den aller største møye 
fikk lokket til å stråle opp mot deg, 


45. 

alt ligger nå i naken gru og griner 

mot gribbene: du orker ikke se! 

Det plager deg så du må senke blikket — 


men hvorfor? Hvorfor vil du løpe bort? 


46. 

Før var du så sjalu! Og hennes ansikt 
beskyttet du mot andres lystne blikk: 
hvor er din trang til å beskytte henne 

blitt av, nå som hun blir fortært som mat? 


47. 

Nå ser du gribber ete denne haugen 

av kjøtt og bein: får du da noen lyst 

til omsorgsfullt å hedre deres måltid 
med blomsterkranser, smykker, røkelse? 


48. 

Nei, redd blir du for denne knokkelhaugen! 
Ja, selv om den er ubevegelig: 

så hvorfor fryktet du den ikke før, da 

den rørte på seg, drevet av en ånd? 


49. 

Fra samme kilde — maten — kommer spyttet 
og ekskrementene. Så hvorfor si 

at ekskrementer er motbydelige, 

når du vil drikke spytt i lange kyss? 


50. 

De elskende vil helst berøre annet 
enn myke bomullsputer i sin seng — 
de er beruset av den skitne kroppen, 
og kjenner derfor ikke kroppens stank. 


51. 

Din lidenskap for kroppens myke ytre 
forsvinner når du ser dens råttenskap — 
hvis møkka ikke er ditt mål, si hvorfor 
sånn ivrig grafsing over naken hud? 


52. 

Hvis møkka ikke er hva du begjærer, 
si hvorfor du vil favne gang på gang 
en skitthaug fanget i et bur av knokler 
og pakket inn i sener, kjøtt og blod! 


53. 

Vær kysk, styr unna, nøy deg med din egen 
befengte møkkahaug med knokler rundt! 
Du, sultne! Glem den andre, glem begjæret 
du følte for den kvinnens skitne kropp. 


54. 

Du sier at du elsker denne kroppen 

og gjerne vil berøre kroppens hud, 
men hvordan kan du elske dette kjøttet 
som av natur er uten ånd og sinn? 


55. 

Det sinnet som du elsker og begjærer 
kan verken sees eller røres ved. 

Det du berører, mangler helt bevissthet — 
din omfavnelse er helt meningsløs! 


56. 

Det er ikke så rart du ikke innser 

at andres kropper kun består av møkk: 
til gjengjeld er det rart du ikke skjønner 
at kroppen din består av bare møkk! 


57. 

Når du gir avkall på den unge lotus 

som glitrer som en sol på skyfri dag, 

si hvordan sinnet ditt kan finne fryd ved 
å ruse seg på skitt i møkkahaug! 


58. 

Hvis ikke du vil røre jord, fordi den 

er tilgriset med urenhet og skitt, 

si hvordan kan du røre ved den kroppen 
som urenheten kommer ut ifra! 


59. 

Hvis ikke du begjærer kroppens skitthaug, 
så si meg hvordan du kan favne den 

som er blitt til på urenhetens marker 

der frøet dens fikk næring og slo rot. 


60. 

En uren liten mark som bor i møkka 

begjæres aldri, liten som den er. 

Men kvinnekroppen, født av møkk og stappfull 
av enda mere møkk — den vil du ha! 


61. 

Du vemmes ikke, føler ingen avsky 
ved tanken på at du består av skitt — 

og ikke nok med det! Du, møkkasultne, 
begjærer andres skitne kropper, óg! 


62. 


Når ris med deilig saus og krydder, kamfer 
og andre gode retter spyttes ut 

og kastes opp på marken, regnes jorden 
som uren på det sted der dette skjer. 


63. 

Om ikke du vil vedgå at den kroppen 
du selv har, helt utvilsomt kun er møkk, 
så gå og se på andres ekle kropper 

som ligger råtne, slengt på gravplassen. 


64. 

Når skinnet flås og rives rett av kroppen 
vil grusom angst og redsel skrike ut: 

så hvordan kan du ønske at det gjentas, 
når du vet hvordan slike ting går til? 


65. 

Den duft som strømmer ut fra denne kroppen 
er sandeltre, og ikke noe mer: 

du tiltrekkes av kroppen, selv om duften 

er fra en annen ting — men hvorfor det? 


66. 

Hvis stanken fra en kropp forhindrer lyster, 
er det helt fint! Så hvorfor liker folk 

den stinkende så godt at de vil smøre 

den inn med deilig duft av sandeltre? 


67. 

Hva har da skjedd med kroppen dersom duften 
du kjenner er en duft av sandeltre? 

Og hvorfor trekker duften deg til kroppen, 

når duftens opphav er en annen ting? 


68. 

Hvis hår og negler vokser vilt og lenge, 
hvis tennene er gule av belegg 

og kroppen naken, dekt av skitt og søle, 
er den av vesen helt motbydelig. 


69. 

Så hvorfor steller du den fint og flittig, 

og slik smir kroppen til et selvmordssverd? 
Vår jord er full av galninger og tosker 

som ivrig og med flid bedrar seg selv. 


70. 
Du føler avsky ved å se skjeletter 


som ligger på sin gravplass i en haug, 
men landsbyen, den liker du! En gravplass 
som er helt full av lik som vandrer rundt! 


71. 

Men selv sånn skitt som dét er ikke gratis — 
nei, prisen du betaler er nok høy: 

et liv i slit fordi du samler rikdom, 

og etterpå, tortur i helvete! 


72. 

Som barn kan ingen tjene penger. Hvordan 
kan gleden skaffes da, mens man er ung? 
Så brukes ungdomstiden til å samle 

seg rikdom — gir det alderdommen fryd? 


73. 

Det finnes sanselige som arbeider 

så hardt at de når dagen går mot slutt 
er utslitte, og faller overende 

som døde når de kommer til sitt hjem, 


74. 

mens andre deltar i de store krigstog 
og alltid har et dårlig sted å bo. 

I årevis er de så langt fra hjemmet 
at barn og kone er et evig savn. 


75. 

De nytelser som menigmann vil selge 
sitt liv for, i sin sanselighets rus, 

blir ikke oppnådd! Nei, det er forgjeves 
når de må tjene andre et helt liv. 


76. 

De selger seg til andre og vil alltid 

gi tjenester — men lite få igjen. 

Imens må deres koner gå og føde 

sitt avkom dypt i jungelskogens kratt. 


77. 

Med åpne øyne går de med i krigen, 
og for å leve satser de sitt liv — 

ja, tosker går i slaveri for stolthet, 
bedratt og latterliggjort av begjær. 


78. 
Men andre som har sanselige lyster 
blir skåret opp og trædd på lange spyd, 


og brent på bål og svidd på hete rister 
og slått og hugget ned med skarpe sverd. 


79. 

Den rikes liv er bare rikt på sorger: 

å tjene penger, vokte dem mot tap 

og klamre seg til dem i angst er slitsomt! 
På denne måten blir du aldri fri. 


80. 

Slik er det ingen ende på de plager 
som rammer sanselige! Det de får 

av goder, er det samme som en okse: 
et sjeldent gresstrå — mange tunge lass. 


81. 

For denne lille gleden, som for dyret 

er lett å oppnå, har en skjebnens trell 
forspilt sin sjanse, sløst bort sin anledning 
som er så vanskelig å få igjen. 


82. 

For smålige gevinster blir han kastet 

til helvete, og lang tids pine der. 

Så den som bare handler ut fra kroppen, 
vil hele tiden være segneklar, 


83. 

mens kun én milliontedel av disse 
bestrebelser vil gi ham Buddha-sinn! 
Det sanselige liv gir store smerter, 
men ingen oppvåkning, og ingen fred. 


84. 

Det finnes ingen sverd og ingen piler 
og ingen fiender og ingen stup 

som måler seg med sanselige lyster, 
når det er snakk om pinsler eller angst. 


85. 

Gi derfor opp det sanselige livet 

og lær å finne ensomhetens fryd 

i skogene, der freden ånder stille 

og menneskenes strev og mas er fjernt. 


86. 

Den lykkelige vandrer rundt og tenker 
på andres beste — vinden vifter mildt, 
og månesigden stråler sandel-kjølig 


langs veien, i et herlig fjell-palass! 


87. 

Han holder til i grotter der han ønsker, 
og under trær i ødemark og skog. 

Han er jo fri fra pengestrev og sorger 
og uro — slikt som følger eiendom. 


88. 

Han ferdes fritt og uhindret, og ingen 
kan hindre ham — for han har ingen bånd. 
Han nyter livet, og har slike gleder 

som selv en konge kan misunne ham. 


89. 

Så mediter på denne måten! Tenk på 
den glede du vil få av ensomhet — 

da faller tankene til ro, og viljen 

til oppvåkning blir sterk og ren og klar. 


90. 

Først bør du tenke godt på all den likhet 
som finnes mellom deg og andre folk — 

tenk: alle kjenner samme sorg og glede! 
Beskytt dem, slik du passer på deg selv! 


91. 

En kropp består av armer, bein og annet, 
men som en helhet må den passes på. 

Og slik er verden: oppdelt, men en helhet, 
fordi den er som meg i fryd og sorg. 


92. 

Den smerten som jeg kjenner, rører ikke 
ved andres kropp — de kjenner ingenting. 
For meg er smerten ikke til å bære 

på grunn av all min egenkjærlighet. 


93. 

På samme måte kan jeg ikke kjenne 
en annens smerte på min egen kropp — 
for ham er smerten ikke til å bære 

på grunn av all hans egenkjærlighet. 


94. 

Så bør jeg lindre andres sorg og smerte — 
de er jo mine egne lidelser! 

Og jeg bør hjelpe alle dem som lever 
fordi jeg jo er levende, som dem. 


95. 

Jeg ønsker lykke, og et liv i glede — 

og andre ønsker akkurat som jeg. 

Hva er det da ved meg som er så særskilt 
at jeg vil skape lykke kun for meg? 


96. 

Jeg ønsker å få slippe angst og smerte 
og andre ønsker akkurat som jeg: 

hva er det da ved meg som er så særskilt 
at den jeg vil beskytte, er meg selv? 


97. 

Hvis ikke jeg kan lide med en annen 
og derfor ikke vil beskytte ham — 

så hvorfor da beskytte meg mot smerte 
i neste kropp — jeg kjenner ikke den! 


98. 

Det stemmer ikke at jeg selv vil føle 

og oppleve et annet liv enn mitt: 

for den som dør, blir aldri mer den samme, 
en annen er det som blir født igjen. 


99. 

Du mener kanskje at de andre burde 
beskytte seg mot lidelsene selv? 

For fotens smerte er jo ikke håndens! 
Så hvorfor skal en vokte andres vel? 


100. 

Men dette blir helt galt! For slik blir jeg'et 
satt ufortjent i sentrum: uansett 

om smerten rammer deg eller en annen, 
så bør vi stoppe den så godt vi kan. 


101. 

En sammenheng i sinnet finnes ikke — 
tilblivelsen er óg en illusjon, 

slik rekken av soldater kun består av 
de enkelte personer, hver og en. 

Så når det ikke finnes én som lider — 
hvem tilhører vel lidelsene, da? 


102. 

All lidelse er uten eier. Smerter 
har ingen særskilt eier. Men vi må 
forhindre lidelsen fordi dens vesen 
er lidelse for alle og enhver! 


103. 

Så sier vi at lidelsen bør stoppes: 

vi er jo alle enige om det! 

Men hvis den stoppes, må det bli for alle, 
for alt som lever, ikke bare meg. 


104. 

Hvis medfølelsen fører til mer smerte, 
si, hvorfor bør jeg drive denne frem? 
Fordi når du ser hvordan verden lider, 
er medfølelsens smerter ingenting! 


105. 

Hvis mange mennesker kan slippe smerte 
fordi én enkelt føler sterkt med dem, 

bør medfølende sannelig ta på seg 

slik lidelse — for sin og andres skyld. 


106. 

Selv om Supushpacandra kjente skikken 
til kongene, så vek han ikke for 

å påta seg de lidelser som grep ham, 
som soning for de manges lidelser! 


107. 

Slik vil Den vise som har trent opp sinnet 
og gjerne lindrer andres sorg og savn 
selv stige ned i dødens skyggerike, 

som svanen i et vell av lotusblomst. 


108. 

Når andre settes fri, så vil De vise 

få oppleve et lykke-osean! 

Slik har de oppnådd mye! Hvorfor ønske 
en frihet for seg selv, med emmen smak? 


109. 

Men etter å ha gjort en ting for andre 
bør ingen være overdrevent glad 

og ikke nedtrykt: man bør ikke ønske 
å oppnå goder — bare andres vel. 


110. 

Slik vil jeg også vokte meg for minste 
kritikk og klander: jeg vil tenke kun 
på andre, på beskyttelsen jeg gir dem 
og all den medfølelse jeg kan gi. 


111. 


Av gammel vane tror vi at det finnes 

en bit av “jeg” i andres blod og sæd, 
selv om vi vet at han som er dets opphav 
er annetsteds, og kanskje også død. 


112. 

Så hvorfor tenker ikke jeg at andre 

er del av meg — at deres kropp er min? 
Det er jo ikke vanskelig å fastslå 

at kroppen min er fjernt fra det jeg er. 


113. 

Og når jeg innser alle mine mangler 
og andres osean av ekte dyd, 

så bør jeg øve meg på å forsake 

meg selv — og akseptere andres kropp. 


114. 

Slik hendene og andre lemmer prises 
og verdsettes som deler av en kropp, 
slik burde hver en levende bli verdsatt — 
en liten del av verdenslegemet. 


115. 

Av vane tenker vi at jeg'et fins i 

vår egen kropp: det er jo ikke sant, 
så hvorfor ikke like gjerne tenke 

at jeg'et gjemmes i en annen kropp? 


116. 

Da trenger verken stolthet eller sinne 
besvære oss når vi gjør andre godt, 
og håpet om fortjeneste får hvile: 

vi har jo bare tilfredsstilt oss selv. 


117. 

Så hvis du vil beskytte deg mot sorger 
og andre vonde ting som plager deg, 
skal du arbeide frem en verdensholdning 
av medfølelse og beskyttertrang. 


118. 

Og slik ga Avalokita, vår herre, 
velsignelse til alle ved sitt navn — 
så ingen skulle være fylt av redsel 
for andres nærvær i forsamlingen. 


119. 
Hans fryktløshet og styrke gir oss tro på 


at vi kan mestre store oppgaver, 
så mye at alt det vi før har fryktet, 
nå, ved sitt fravær, nesten skuffer litt! 


120. 

om du er ivrig, og så fort som mulig 
vil hjelpe både andre og deg selv, 

så praktiser det høyeste mysterium: 
bytt ut deg selv med andre mennesker! 


121. 

På grunn av egenkjærligheten skaper 
selv liten fare stor og grusom frykt — 
så hvem vil ikke hate dette jeg'et 
som forårsaker frykt, som fienden, 


122, 

og prøver å beskytte seg mot svakhet, 
mot sult og tørste, sykdom og besvær 
ved ondskapsfullt å legge lumske feller 
for fugler, fisk, for hjort og andre dyr? 


123: 

For vinnings skyld vil dette usle jeg'et 
ta livet av sin egen mor og far, 

det kunne gjerne ta De tre juveler, 

og slik bli brensel dypt i helvete! 


124. 

Så hvilken vis person kan vel beskytte 
og hedre eller tilbe slikt et jeg? 

Hvem ville ikke se det som en uvenn? 
Hvem kan vel se det med ærbødighet? 


125; 

En mann som tenker: “Hvis jeg gir bort dette, 
hva skal jeg spise selv?” blir en demon. 

En mann som tenker: “Hvis jeg spiser dette, 
hva skal jeg gi bort?” blir en konge-gud! 


126. 

Å pine andre for sin egen vinning 
vil føre rett til helvetenes ild. 

Å gi seg selv til pinen for en annen 
vil alltid føre med seg stor suksess. 


127. 
Et ønske om å opphøye seg selv, gir 
elendighet og stor stupiditet: 


men overfør det ønsket på en annen! 
Da gir det heder og intelligens. 


128. 

Å kommandere folk for egen vinning 
vil føre til et liv som ussel trell. 

Å presse seg med slit til andres fordel 
vil føre til et liv med herremakt. 


129. 

Ulykkelige mennesker har blitt slik 
fordi de ønsker lykke for seg selv — 
men de som lever lykkelig har blitt slik 
fordi de ønsker andre lykkens fryd. 


130. 

Men nok om det! Noter deg det som skiller 
den tosken som er opptatt av seg selv 

fra vismannen som handler godt, til nytte 
for alle dem som lever på vår jord. 


131. 

En buddhatilstand er totalt utopisk, 
og også jordens lykkelige liv 

for den som ei vil bytte bort sin lykke 
med andres smerte, lidelser og sorg. 


132. 

Den neste verden må vi tenke over, 
for ellers lykkes ingenting for oss: 
arbeiderne vil ikke gjøre jobben, 
og herrene betaler ingen lønn. 


133. 

Forblindede er de som kaster vrak på 
gjensidig lykke, senere og nå. 

De mottar bare fryktelige plager 
fordi de gjør hverandre mye ondt. 


134. 

Elendigheten i vår store verden, 

som menneskenes lidelser og frykt, 

den oppstår når man binder seg til selvet. 
Så hvorfor skal jeg klamre meg til det? 


135. 

Å slippe unna smerte er umulig 

hvis ikke du gir avkall på ditt selv. 
Slik må du også brenne deg, hvis ikke 


du klarer å få ilden fra din hånd. 


136. 

Og derfor må jeg gi meg selv til andre 
og akseptere andre som meg selv 

for selv å slippe lidelser, og lindre 

de lidelser som plager andre folk. 


137. 

Du, sinn! Bestem deg nå, på øyeblikket, 
for at du knytter deg til andre sinn! 

Fra nå av skal du ikke tenke annet 

enn det som er til alle andres vel. 


138. 

Å bruke sansene til egen fordel 
når de er viet andre — det er galt. 
Å bruke lemmene til egen fordel 
når de er viet andre — det er galt. 


139. 

Når du har gitt deg hen som andres tjener 
og øyner noe på din egen kropp 

som andre kan ha nytte av, så ta det 

og bruk det til de andres ve og vel. 


140. 

Ditt jeg skal du nå se blant små og lave, 
og andres jeg skal du se i deg selv: 

da kan du la misunnelse og stolthet 

få oppstå, uten vond samvittighet. 


141. 

Han får respekt. Jeg får det ikke. 
Jeg er ikke rik som ham. 

Han prises høyt. Jeg kritiseres. 
Jeg er trist, mens han er glad. 


142. 

Jeg jobber hardt. Han gjør det ikke. 
Han kan nyte fritiden. 

Hans ry er stort blant folk i verden. 
Jeg er uten rennomé. 


143. 

Hva kan én uten dyder gjøre? 

— Men alle bærer godt i seg! 

Det finnes folk som overgår meg, 
andre som er mindre bra. 


144. 

Et forfall i anskuelser og atferd 

vil ikke skyldes vilje, men begjær — 
la meg helbredes, likegyldig hvordan, 
og selv om det vil gi meg lidelse. 


145. 

Hvis ikke han kan evne å helbrede, 

av hvilken grunn forakter han meg, da? 
Hva godt gjør alle gode kvaliteter 

når det er han som har dem, ikke jeg? 


146. 

Sin medfølelse vil han bare skjenke 

til dem som bor i skjebnens rovdyrkjeft — 
i stolthet over egen godhet, strever 

han for å overgå de vise menn. 


147. 

Om han nå treffer på en likeverdig, 

så streber han mot overlegenhet, 

mot egen vinning og respekt fra andre — 
om han må krangle for å få det til! 


148. 

La alle mine gode egenskaper 

bli synlige for alle verdens folk! 
Men la de gode dyder han besitter 
bli holdt i skjul, og aldri snakkes om. 


149. 

La mine mangler holdes skjult for andre, 
så jeg får ry og heder: ikke han! 

Da er det lett for meg å oppnå vinning 

i form av stor respekt: men ikke ham! 


150. 

Med glede skal vi endelig få skue 
at han blir banket opp og tråkket på 
og latterliggjort på det aller verste 
og kritisert! Ja, se! Sånn må det gå! 


151. 

Så hvordan den elendige kan lignes 

med meg, går aldri an å skjønne helt. 

For hva slags lærdom, visdom, slekt og skjønnhet 
og hva slags rikdom har en sånn som han? 


152. 


Jeg hører mine gode egenskaper 

bli rost av alle, både her og der! 

Jeg kjenner håret reise seg av lykke, 
og gåsehuden nuppe seg av fryd! 


153. 

Hans fordeler skal vi med makt ta fra ham, 
og bare hvis han villig tjener oss 

skal vi til nød gi akkurat så mye 

tilbake, at han holder seg ved liv. 


154. 

Nå skal han rives vekk fra all sin lykke 
og alltid være lenket til vår sorg! 

På grunn av ham har vi lidd store smerter 
i Syklusen av fødsler, liv og død. 


155. 

Å, sinn! Gjennom utallige eoner 

har du søkt det som bare gavner deg! 
Og alt du høster av det tunge arbeid 
er lidelse, og lidelse igjen! 


156. 

Følg derfor uten nøling det jeg gir deg 
av anvisninger, veiledning og råd. 

De goder som da oppstår, får du skue 
med tidens løp. Den vise taler sant! 


157. 

Og hadde du gjort dét for lenge siden, 
så ville du ha oppnådd frigjøring 

og dermed lykke, slik som Buddha sier, 
og sluppet dine lidelser i dag. 


158. 

Så slik du laget deg en annen jeg-form 
i dråpene av andres blod og sæd, 

skal du nå finne frem til dette jeg'et 

i andre menneskers personlighet! 


159. 

Og lever du som om du er en annens, 
så tar du hva du måtte finne der 

i dennes kropp, og bruker det til beste 
for dem du tjener: andre mennesker. 


160. 
Misunn deg selv, og tenk: se, dette selvet 


er lykkelig mens andre har det vondt; 
er opphøyd mens de andre har det ille; 
er fri mens andre må arbeide hardt. 


161. 

Nekt selvet lykken! La det kjenne smerten 
og lidelsen som andre gjennomgår, 

gå grundig gjennom egne feil og spør deg: 
“Hva galt har dette selvet gjort, og når?” 


162. 

Og la ditt selv ta ansvar for sitt eget — 
på eget hode faller egne feil! 

Bekjenn! Se selvet ditt med ekte klarsyn 
og tilstå for Den store vismannen. 


163. 

La ham, ditt selv, få flekket til sitt rykte, 
og ros i stedet andres bedre ry. 

La ham arbeide som en ussel slave 

og tjene andre på det beste vis. 


164. 

Så full av feil som han er, skal han ikke 
ha ros for det han måtte ha av godt. 

Så skjul hans gode egenskaper grundig, 
så ingen skal få vite at de fins. 


165. 

Kort sagt: la alle krenkelser mot andre 
som han begikk for egen vinnings skyld, 
slå hardt tilbake på ham selv — til beste 
for alle dem som lever på vår jord. 


166. 

Han må ikke få sjanse og anledning 

til å bli frekk og altfor fordringsfull, 

så hold ham under oppsyn, strengt i age, 
som nygift brud i svigermorens hus. 


167. 

“Gjør sånn! Gå dit jeg sier! Stå nå stille! 
Og slik som dette gjør du aldri mer!” 
På denne måten skal han kommanderes 
og tuktes hardt om han er steil og sta. 


168. 
Ja, hør nå, sinn! Og gjør sånn som jeg sier! 
Følg den beskjed du får! For ellers skal 


jeg straffe deg og slå deg til du lyder — 
for dypt i deg bor alle mine feil. 


169. 

Hvor går du? Jeg kan se hva du bedriver 
og slå din frekkhet ned med harde slag! 
Den tid er over, da du hadde makten 

og ødela meg gradvis dag for dag. 


170. 

Nå kan du gi opp håpet om å dyrke 
din egeninteresse: du skal vekk! 

Jeg solgte deg som alle andres slave, 
jeg bryr meg ikke om deg! Det er slutt! 


171. 

Hvis ikke jeg forærer deg til andre 

med gavmildhet, og kun er glad for det, 
vil du utvilsomt lede meg i døden, 

der vokterne i helvete står klar! 


172. 

Du har jo mange ganger allerede 

latt meg få kjenne disse pinslene. 

Og derfor vet jeg at du er min uvenn, 
og knuser egeninteressen din. 


173. 

Om du har omsorg for deg selv, så ikke 
vær omsorgsfull, men hard, mot sinnet ditt. 
Og selv om det er verdig til å vernes, 

så ikke gi det din beskyttelse. 


174. 

Jo mer du skjemmer bort og verner kroppen, 
jo mer du vil beskytte den mot ondt, 

jo svakere og mer bløtaktig blir den, 

og faller raskt for minste fristelse. 


175. 

Når kroppen først har falt så dypt som dette, 
er ikke engang hele jorden nok 

til å imøtekomme alle ønsker — 

og hvem skal tilfredsstille kroppen, da? 


176. 

Å ønske det umulige gir smerte, 
et uforløst begjær og frustrasjon. 
Å være uten håp eller forventning 


vil alltid gi deg tidløs, evig fryd. 


177. 

Og derfor bør du aldri la begjæret 
få frie tøyler til å vokse opp — 

det beste er om du kan la ting være 
og ikke ta dem, selv om du har lyst. 


178. 

Den hjelpeløse kropp som blir til aske 
beveges ikke uten sinnets kraft — 

så hvorfor la den skitne illusjonen 
bestemme, som den skulle være meg? 


179. 

Til hvilken nytte er den mekanismen 

for meg, om den nå lever eller dør? 

Hva skiller denne kroppen fra en jordklump? 
— Men akk! Jeg er nå bundet, likevel! 


180. 

Fordi vi har begunstiget den kroppen, 
så samler vi på smerte uten grunn. 

Så hvorfor skal vi hate eller elske 
den kroppen som er lik et stykke tre? 


181. 

Om jeg beskytter kroppen, eller gribber 
får rive i den og fortære den, 

så kan den verken elske eller hate. 

Hva kommer det av at jeg elsker den? 


182. 

En kropp blir ikke sint når den blir krenket. 
Ved heder kan den ikke kjenne fryd. 

Hva er poenget med å slite for den 

hvis den er helt og holdent ubevisst? 


183. 

De mennesker som liker denne kroppen 
er mine venner — dette er blitt sagt. 
Men alle liker sine egne kropper, 

så hvorfor er jeg ikke glad i dem? 


184. 

Nå ofrer jeg besluttsomt denne kroppen 

til beste for de levende på jord! 

Og selv om den har mange feil og mangler, 
så bærer jeg den som et instrument. 


185. 

Nå er jeg lei av det verdslige liv! 

Nå vil jeg følge i Vismannens spor: 
drive ut sløvhet og passivitet — 

husk hvordan Mesteren talte om flid! 


186. 

Derfor skal tanken min, som gikk seg vill, 
styres på rett vei, og bli konsentrert 

om et objekt som er fullkomment klart, 
slik vil jeg knuse hver hindring til støv! 


9. FULLKOMMEN VISDOM 


1. 

Vår lære, dette fullkomne systemet 

ble spredd av Vismannen for visdoms skyld. 
Og derfor bør vi utvikle vår visdom 

til ødeleggelse av lidelsen. 


A 

Av sannhet finnes den konvensjonelle, 
og også den som er helt absolutt. 

Vårt intellekt forstår ikke den siste, 
som fange i den førstes hverdagsliv. 


3. 

Vi mennesker kan deles i to grupper: 
kontemplative og de vanlige. 

De førstnevntes solide argumenter 
vil slå de andres i en diskusjon. 


4. 

Men også blant kontemplative er det 
forskjellige nivåer av forstand — 

og de som har de beste argumenter 
vil slå de andre ned, en etter en, 
med bilder og eksempler som de alle 
kan godta — uansett hva saken er. 


X: 

Et vanlig menneske som ser vår verden 
vil tro at verden er som den ser ut. 

At ting er illusjoner, ser han ikke! 

Av dette blir det stor uenighet. 


6. 


Når noen sier: Men vi kan jo se det! 
En synlig form kan observeres klart! 
— så sier jeg: Det kan ikke bevises, 
det er en illusorisk konvensjon, 

som når det rene ses som urent, eller 
tvert om. Og derfor er din mening gal! 


T: 

Den store hjelper lærte folk om verden 
som veiledning. Du sier: Uholdbart 

er dét å si at alt er illusjoner 

fra øyeblikk til neste øyeblikk! 


8. 

Men svaret er: Kontemplative skiller 

den absolutte sannheten fra dét 

man ser som verden. Derfor er det holdbart. 
For ellers var vel synet disse har 

på kvinnen som en uren, vel blitt motsagt 
av oppfatningen til en vanlig mann. 


9. 

Du spør: Men hvordan kan det gode oppstå 
ved Buddha, hvis han er en illusjon? 

Hvis levende er bare illusjoner, 

på hvilken måte blir de født igjen? 


10. 

Mitt svar er: Illusjonen varer bare 
så lenge dens betingelser er der — 
så hvorfor er de levende mer ekte 
fordi de varer lenger, målt i tid? 


11. 

Du spør: Hvis sinnet ikke eksisterer, 
så er vel også drap en illusjon, 

og ikke ondt? Jeg svarer: Illusjonen 
om sinnet føder både godt og ondt! 


12. 

Du sier: Illusjonen om bevissthet 
kan ingen trolldom skape! Svaret er: 
En illusjon blir til på mange måter — 
en enkelt årsak skaper ingenting. 


13. 

Så sier du: Hvis du var i nirvana 

selv om du gjenfødtes på vanlig vis, 
så ville selv en Buddha få ny fødsel — 


og hva er vitsen med din trening, da? 


14. 

Jeg svarer: Når betingelsene ikke 

blir skåret over, er en illusjon 

fremdeles der. Men når man skjærer over 
en illusjons betingelser, vil den 


15. 

bli borte, ikke engang eksistere 
konvensjonelt. Du spør: Når ingenting, 
selv ikke misforståelser kan finnes, 
kan du da si det finnes illusjon? 


16. 

Da svarer jeg: Hvis illusjonen ikke 

er til for deg — hva sanser du vel, da? 
Din illusjon er et aspekt av sinnet, 

selv om den opptrer som en annen ting. 


17. 

Så sier du: Hvis sinnet ikke finnes, 

hvem ser da hva? — Jeg svarer: Sinnet kan 
jo ikke se seg selv ifølge Buddha 

— slik sverdet ikke stikker i seg selv! 


18. 

Du sier: Sinnet er sin egen kilde 

til lys, slik lampen lyser opp seg selv. 
Jeg svarer: Lampen er ikke i mørke, 
og lyser derfor ikke opp seg selv. 


19. 

En blå ting, hevder du, avhenger ikke 
av noe annet for å være blå, 

som en krystall. Vi ser at noe oppstår 
avhengig — og i uavhengighet. 


20. 

Jeg svarer: Blått er ei sin egen årsak, 

og det er heller ingen andre ting. 

På hvilket vis kan blått bli blåhets opphav, 
og hvordan blir man opphav til seg selv? 


21. 

Konvensjonelt sett kan man sikkert hevde 
at lampen lyser, når bevisstheten 

kan registrere lyset. Men hvem er det 
som registrerer hvilke hendelser, 


hvis vi kan si at denne vår bevissthet 
belyser disse nevnte hendelser? 


22. 

Og om nå ingen skulle registrere 

om sinnet kan belyse eller ei, 

er det å snakke om det uten mening, 
som talen om den barnløses små barn! 


23. 

Du sier: Hvis fornemmelsen av selvet 
slett ikke finnes, hvordan husker vi 
hva vi er oss bevisst? Og her er svaret: 
Hukommelsen vil alltid knytte seg 

til annet, som når bjørnen i et uvær 
vil huske uværet da bien stakk! 


24. 

Du sier: Sinnet lyser opp sitt indre 

— en kobling av betingelser vil gi 

en evne til å oppfatte. Jeg svarer: 

En salve kan gi øyet bedre syn, 

men krukken som du da så klart kan øyne, 
er ikke denne øyesalven selv. 


25. 

Det jeg vil gå imot med argumenter 

er ikke det som vites; høres; ses; 

men alle de begreper som vi lager 

om tingenes natur — vår smertes grunn. 


26. 

Du forestiller deg at illusjoner 

er del av, eller utenfor, ditt sinn: 
Reelle ting er ingen del av sinnet, 
en ting i sinnet er ikke reell. 


VITE 

Slik vi kan se en ting som ikke finnes, 
slik er det óg med sinnet, den som ser. 
Du sier: Verdens kretsløp finnes faktisk, 
for ellers fantes kun det tomme rom! 


28. 

Jeg svarer: Hvordan kan en handling være 
helt virkelig, når den ei er basert 

på virkelige ting? Nei, du behandler 

et sinn som om det var helt isolert. 


29. 

Hvis sinnet og materien var atskilt 
så ville vi vært buddhaer, enhver! 
Hva godt gjør det å spekulere over 
om sinnet er det eneste som fins? 


30. 

Du spør: Selv om man innrømmer en likhet 
med illusjonen — hvordan kan begjær 

bli til? Når selv den som har skapt et bilde 
av kvinnen, kan bli blind av lidenskap? 


SÅ, 

Jeg svarer: Når han ser sitt kvinnebilde 

er ikke dragningen mot et objekt 

blitt svekket, derfor er så klart hans dragning 
mot tomheten fremdeles ganske svak. 


32: 

Å utvikle en dragning mot det tomme 
vil svekke dragningen mot andre ting, 
og når man ser at intet eksisterer 

vil også denne dragning falle bort. 


33. 

Du spør: Så dersom dette fenomenet 
man forestiller seg, nå ikke fins — 

er altså fenomenet uten grunnlag? 
Men hvordan kan da sinnet fange det? 


34. 

Da svarer jeg: Når ingen fenomener 
og heller intet ikke-fenomen 

står foran sinnet, fins det ei objekter — 
og dette gjør at sinnet finner ro. 


35. 

Som ønskesteinen eller ønsketreet 

vil du se Seierherrens avbildning 

på grunn av disiplinen han har trent opp 
og løftene som han en gang har gitt. 


36. 

Når en person som kan nøytralisere 

en slanges gift, har reist en magisk pæl, 
vil pælen ødelegge giften lenge, 

selv etter at dens opphavsmann er død. 


37. 


Slik vil jo også seierherresøylen 

som står i samsvar med Den våknes vei, 
bevirke at det gode fortsatt gjøres 

når bodhisattvaen har nådd sin fred. 


38. 

Du sier: Hvordan kan det gi deg frukter 
å hedre noe som er uten sinn? 

Jeg svarer: Det er akkurat det samme 
om han er i nirvana eller her — 


39. 

i følge skriften gir det frukt — ja, både 

i absolutt og i konvensjonell 

forstand: for hvordan kan man ellers tro at 
å hedre Buddha gir et resultat? 


40. 

Du sier: Frihet kommer av å fatte 

de fire edle sannheter — så hva 

er vitsen med forståelse av tomhet? 
Jeg svarer: Det er skriftenes beskjed 
at ingen oppvåkning kan være mulig 
om ikke du går tomhets lange vei. 


41. 

Du sier: Læren din er ikke godkjent! 

Jeg spør: Og dine skrifter — hva med dem? 
Du sier: De er godkjent av oss begge. 

Og jeg: Da var de ikke godkjent før, 


42. 

av deg, helt i begynnelsen. Det grunnlag 
som gjør dem respekterte, kan du óg 

la gjelde mahayana. Om en sannhet 

er sann fordi den godkjennes av to, 

må også andre skrifter være sanne — 
som vedaene, helt eksempelvis. 


43. 

Og hvis din innvending mot mahayana 
er at det fins uenighet — så vit 

at du da også avviser ditt eget, 

for også der er stor uenighet, 

og skriftene er motsigelsesfulle — 

ja, innbyrdes, og innenfor seg selv. 


44. 
Vår lære er basert på munkelivet, 


som vanskelig kan gjennomføres godt. 
Slik er nirvana vanskelig å oppnå 
for den som har et uselvstendig sinn. 


45. 

Hvis frigjøringen var et resultat av 

at lidenskapen sluknet, burde den 

bli observert direkte: men du ser at 
man fortsatt handler — om enn uten lyst. 


46. 

Og hvis du mener at når lidenskapen 
er borte, er all involvering vekk — 

si, hvorfor kan ikke begjæret finnes 
som illusjon, helt uten bindinger? 


47. 

Begjærets årsak er jo emosjoner: 

og følelser har alle, også du. 

Det sinnet som har et objekt, må alltid 
basere seg på noe, uansett. 


48. 

Hvis ingen tomhet fins, er sinnet fanget 
og oppstår da på nytt som i et dyp 

av sovende meditasjonstilstander. 

Så derfor: mediter på tomheten. 


49. 

Om du vil anerkjenne det som sies 
i sutraer, som Buddhas egne ord, 
så hvorfor ikke godta mahayana, 
som stort sett ligner dine sutraer? 


50. 

Hvis du kan regne alt som feil, på grunn av 
en enkeltdel som ikke har aksept, 

så hvorfor ikke regne alt som riktig 

når én del stemmer bra med sutraen? 


51. 

Det Kashyapa den store ikke skjønte, 
forstår vel verken andre eller du! 

Men hvem vil, kun på dette grunnlag, nekte 
å akseptere slike vise ord? 


52. 
Man blir i dette verdenshjulets kretsløp 
og frir seg ikke fra begjær og frykt 


av medynk med uvitende som lider. 
Og dette er den store tomhets frukt. 


53. 

Det finnes ikke noen argumenter 

mot tomheten. Og derfor bør man straks 
og uten noen nøling meditere 

på tomheten med særlig grundighet. 


54. 

Det tomme er den effektive motgift 
mot lidenskap og mørkt, forvirret sinn — 
enhver som ønsker seg fullstendig viten 
må meditere over dette — fort! 


55. 

Din frykt bør være forbeholdt det onde 
og alt som skaper lidelse og gru. 

Men tomheten vil tvert imot gi lindring 
for lidelsen. Så hvorfor frykte den? 


56. 

Hvis “jeg” var noe virkelig, så kunne 
jeg finne mange ting å være redd — 

men hvis “jeg” ikke finnes noen steder, 
hvem er det da som føler angst og frykt? 


57. 

Et “jeg” er verken tenner eller negler, 
og ikke hår, og ikke blod og snørr, 

og heller ikke slim og puss og lymfe — 
nei, ingenting av dette er et “jeg”. 


58. 

Og ikke er “jeg” svette eller tårer, 
og ikke tarmer, heller ikke fett. 
Og ikke er “jeg” bukhule, og ikke 
urin og oppkast, heller ikke lort. 


59. 

Et “jeg” er ikke kjøtt og ikke sener 
og ikke varme eller åndedrett. 

Det er ikke i åpninger i kroppen, 
og finnes ikke gjennom sansene. 


60. 
Hvis jeg`et var opplevelsen av lyder, 
så ville vi jo alltid høre lyd. 


Men om vi ikke opplever objekter — 
hva opplever vi som bevissthet, da? 


61. 

Hvis noe, som slett ingenting erfarer, 
kan ha bevissthet, gjelder dette óg 

et stykke tre! Og derfor er det klart at 
bevissthet ikke fins uten objekt. 


62. 

Du sier: Den bevissthet som har opplevd 
en lyd, er den som deretter kan se. 

Jeg spør: Men hvorfor kan den ikke høre? 
Du sier: For her er det ingen lyd! 

Jeg svarer: Derfor finnes heller ikke 
bevissthetens opplevelse av lyd. 


63. 

For hvordan kan vel noe som er synlig 
samtidig gi opplevelse av lyd? 

Du kan vel tro at far og sønn er samme 
person, men det er faktisk ikke sånn. 


64. 

Essensen, stoffet, energien, er Jo 
slett ikke sønn, og heller ikke far. 
Og ingen kan jo dessuten bevise 

at de har bånd til sansningen av lyd. 


65. 

Og sier du at det er din bevissthet 
som opptrer i en annen skikkelse, 
som skuespilleren, da er den ikke 
helt permanent. Og sier du at den 
nå er den samme, da er det en enhet 
du ikke har fortalt meg om fra før. 


66. 

Men sier du at om den skulle opptre 
som noe annet, er den ikke sann — 

så si da hvordan den naturlig opptrer! 
Hvis det er selve det å være klart 
bevisst, så ville alle menneskene 

på jorda være helt identiske. 


67. 

Det ubevisste og det klart bevisste 

ble da identiske, med kjennetegn 

som var de samme — om man slik tar feil av 


de to, hva grunnes likheten på, da? 


68. 

*Jeg” finnes ikke i det ubevisste, 

som er helt livløst, som et stykke tøy. 
Du sier: Det kan faktisk ha bevissthet, 
om ikke akkurat i denne stund! 

Jeg svarer: Da vil dette gå til grunne 
så fort det ikke lenger er bevisst. 


69. 
Men om du sier at vårt “selv” slett ikke 
kan endres — hvorfor er det da bevisst? 
Det innebærer at det tomme rommet 
som verken handler eller vet, har *selv”. 


70. 

Du protesterer: Uten selvet er det 
umulig å forbinde handlingen 

med resultatet. Om dét da forsvinner 
som gjør noe — hvem ser et resultat? 


71. 

Jeg svarer: Vi var enige om dette — 
at handling og et resultat har vidt 
forskjellig basis, og at selvet ikke 
er involvert. Så! Nok av dette, nå! 


12: 

Den årsaksbærende kan helt umulig 
bli påvist som den samme som kan se 
et resultat. At den som handler skulle 
ha vært den samme som ser resultat, 
det forutsetter sammenheng 1 sinnet, 
og at bevisstheten er enhetlig. 


73. 

Mitt sinn i fortid og mitt sinn i fremtid 
er ikke “jeg” — for ingen av dem fins. 
Og hvis mitt sinn i dette nå var "jeg'et”, 
forsvant det straks et øyeblikk ble nytt. 


74. 

Som stammen på banantreet forsvinner 
når den blir hugget opp i biter, blir 

vårt inntrykk av et “jeg” fullstendig borte 
når det blir nærmere analysert. 


73. 


Du innvender: Men om det ikke finnes 
bevisste vesener — hvem skal man da 
ha medfølelse med? Da vil jeg svare: 
Din medfølelse skal du gi til dem 

som du i din uvitenhet tror finnes, 

og som for dette formålet er skapt! 


76. 

Du innvender: Men om det ikke finnes 
bevisste vesener — hvem er det da 

som viser medfølelse? Og jeg svarer: 
Ja, riktignok er anstrengelsen tom 
realitet, men for å lindre smerte 

kan illusorisk handling tas i bruk — 


77. 

men det å klamre seg til *jeg'et” øker 
ens gale forestillinger om “selv”. 

Du sier: Dette kan jo ikke unngås! 
Mitt svar: Jo! Mediter på "ikke-selv”! 


78. 

En kropp er verken føtter eller ankler, 
og verken legger, hofter eller lår. 

Og heller ikke er den rygg og armer, 
og verken mage, navle eller bryst. 


79. 

Og ikke er den hånden eller siden 

av kroppen, ikke skulder eller hals, 

og ikke armhulen og ikke hodet. 

Så hvor er kroppen? Kan du si meg det? 


80. 

Hvis kroppen var å finne, fragmentarisk, 
i hver forskjellig del — og om den så 

i disse deler var i mindre deler 

hvor finnes da i så fall kroppen selv? 


81. 

Hvis kroppen i sin helhet var å finne 

i enkeltdelene — som hendene, 

så ville det vært like mange kropper 
som dét fins deler — har du tenkt på det? 


82. 

Så kroppen finnes ikke noen steder 
der innenfor, og ikke utenfor — 

så hvordan kan den finnes, si i hender? 


Og heller ikke er den skilt fra dem — 


83. 

så derfor eksisterer kroppen ikke. 
Forvirring skaper inntrykket av kropp 
ut fra dens enkeltdeler. Illusjoner! 

Som når man tror en stolpe er en mann! 


84. 

Så når betingelsene er de rette, 

blir kroppen oppfattet som en person. 
På samme måte oppfatter vi kroppen 
så lenge kroppens enkeltdeler fins. 


85. 

Og hva er foten, annet enn en samling 
av tær? Og hva er tåen, annet enn 

en samling ledd? Og leddet, er det annet 
enn enkeltdeler som er sammensatt? 


86. 

Hver enkelt del består så av atomer, 

og hvert av dem kan deles opp i seks — 
seks retninger som hver består av tomrom. 
Slik har atomet ingen eksistens. 


87. 

En synlig form er kun et drømmebilde — 
så hvem vil da forelske seg i det? 

Når kroppen ikke fins: Hva er en kvinne? 
Når kroppen ikke fins: Hva er en mann? 


88. 

Hvis lidelsen er virkelig — si, hvorfor 

kan sorgen ikke bite på en glad? 

Hvis lykken er en godbit — si meg, hvorfor 
begeistres ikke den som kjenner sorg? 


89. 

Hvis smerten ikke oppleves fordi den 
blir overskygget av en sterkere 
fornemmelse av glede, hvordan kan den 
så eksistere som en følelse? 


90. 

Og sier du subtile smerter er der 

når gleden, som er sterkere, tas bort, 
kan den subtile følelsen óg være 

en glede — også den er svært subtil. 


91. 

Hvis smerte ikke finnes mer når gledens 
betingelser er oppfylt, så er vel 

en “følelse” en ting som ikke finnes: 

en forestilling, kun en illusjon? 


92. 

Og derfor gjør jeg denne analysen — 

som motvekt mot den forestillingen. 
Fordypningen som oppstår gjennom forskning 
er næring for de mediterende. 


93. 

Hvis åpent rom er mellom det organet 
som sanser, og det sansende objekt, 

på hvilken måte kan kontakten oppstå? 
Og hvis det ikke finnes åpent rom, 

er de identiske. Hva vil i så fall 

ha noe slags berøringspunkt — med hva? 


94. 

Atomet trenger ikke inn i andre 

atomer — de har ingen tomme rom 

og er av samme størrelse. Og dermed 
skjer ingen blanding, ingen slags kontakt. 


95. 

Så hvordan kan kontakt med noe oppstå 
når ingen enkeltdeler finnes der? 

Hvis slik kontakt kan ses og observeres 

så pek på det — ja, vis meg når det skjer! 


96. 

Bevisstheten har ingen form. Og derfor 
kan ikke den få noen slags kontakt. 

Og dette gjelder óg det sammensatte, 
for det er ikke virkelig — som vist. 


97. 

Og derfor — når kontakter ikke finnes, 
hva kommer disse følelsene av? 

Hva er da grunnen til alt dette strevet? 
Og hvem kan da bli skadet? Og av hva? 


98. 

Når ingen finnes her som føler noe, 

og heller ingen følelse er til — 

forsvinn, begjær! Nå kan du vel bli borte, 
for nå har du vel innsett det, du óg! 


99. 

Et sinn er fullt av drømmer, illusjoner 
som gir det tro på følelse og syn. 

Og følelsen er alltid der samtidig 
med sinnet — og kan derfor ikke ses. 


100. 

Alt det som kommer først blir saktens husket, 
men ikke opplevd, av det senere. 

Slik kan det aldri oppleve sitt vesen, 

og aldri oppleves det annetsteds. 


101. 

Det finnes ingen som kan føle noe 

og derfor finnes ingen emosjon. 

Og hvem kan lide skade — denne klumpen 
som ikke har et snev av eget selv? 


102. 

Ditt sinn kan ikke finnes i de ytre 
objekter, eller inni sansenes 
organer, eller midt imellom: ikke 
befinner det seg noe annet sted. 


103. 

Om noe verken er i kroppen, eller 
et annet sted — i blanding, separat — 
så fins det ikke. Derfor er naturlig 
de levende i verden frigjorte. 


104. 

Hvis kunnskap oppstår før objektet for den, 
hva oppstår den i avhengighet av? 

Hvis kunnskap oppstår sammen med objektet, 
hva oppstår den i avhengighet av? 


105. 

Hvis kunnskap oppstår etter det objektet, 
hva oppstår kunnskapen så utifra? 

— På denne måten kan vi faktisk vise 

at ingen fenomener kan bli til. 


106. 

Så sier du: Men hvis det ikke finnes 

en sannhet vi kan se konvensjonelt — 

si hvordan det kan finnes to sannheter, 
en absolutt og en konvensjonell! 

Og hvordan kan den levende bli fri — om 
hans væren ikke godkjennes som sann? 


107. 

Jeg svarer: Den du taler om er bare 

en forestilling i et annet sinn — 

han eksisterer ikke i sin egen 

helt absolutte sannhet. Han fins kun 
når han er påvist — ellers ikke heller 
som sannheten som ses konvensjonelt. 


108. 

En forestilling og det forestilte 
avhenger av hverandre, slik enhver 
slags analyse vil basere seg på 

de tingene som alle kjenner til. 


109. 

Du sier: Men hvis man analyserer 
med analyser selv analysert, 

har disse ingen holdbarhet fordi de 
slik óg igjen kan bli analysert. 


110. 

Mitt svar er: Når objekt for analysen 
er blitt analysert, fins ingen grunn 
for analyse. Og når intet grunnlag 

er til, blir intet skapt: nirvanas fred! 


111. 

Men de som ser de to som sannhet, har en 
svært smertefull og vrien posisjon. 

Hvis noe fins på grunn av en bevissthet, 
si, hvordan se bevissthets eksistens? 


112. 

Og hvis bevissthet fins gjennom objektet, 
si, hvordan se objektets eksistens? 

Hvis disse to avhenger av hverandre, 

kan ingen av dem ha en eksistens. 


113. 

De barnløse kan ikke kalles fedre, 
og uten fedre fins det ikke barn. 

Så derfor eksisterer ei objektet 

og heller ei bevissthet, hver for seg. 


114. 

Du sier: Spiren vokser opp fra frøet, 

og den beviser frøets eksistens. 

Da kan vel også kunnskap som er vokst av 
objektet, fastslå dettes eksistens? 


115. 

Jeg svarer: Kunnskap er ikke en spire. 
En spire fastslår frøets eksistens. 

Men hvordan se at kunnskap eksisterer 
hvis et objekt baserer seg på den? 


116. 

Folk observerer årsaker direkte 

ved sansning, slik hver ulik lotus-del 

— som stilken, bladene og blomsten — oppstår 
av årsaker som er forskjellige. 


117. 

Du spør: Av hva kan årsakene oppstå? 

Jeg svarer: Ut fra andre årsaker. 

Du spør: Hva skaper virkning av en årsak? 
Jeg svarer: Andre årsaker før dét. 


118. 

Du sier: Gud er verdensaltets årsak! 

Jeg svarer: Si meg, hvem er denne “Gud”? 
Du sier: Han er verdens elementer! 

Jeg svarer: Hvorfor bruke slikt et navn? 


119. 

For jord og alle andre elementer 

er ingen enhet, ingen evighet — 

helt passive er de, og ingen guddom — 
man tråkker på dem, de er ikke Gud! 


120. 

Og heller ikke rommet, som er passivt, 

er Gud. Og ikke selvet, slo vi fast: 

så hvordan skildre det som ei kan fattes — 
en skaperakt ved en ufattelig? 


121. 

Hva ønsker han å skape? Er det selvet? 
Da er vel selvet evig! Og det kan 

man saktens også si om elementer, 
bevissthet, Gud, objekter — ikke sant? 


122. 

Og hva med lidelsen og lykken — følger 

av skaperakten — er de evige? 

Fortell: Hva har han skapt? Hvis årsak ikke 
begynner — hva med virkningene, da? 


123. 


Og hvorfor skaper han så ikke alltid? 
— For han har ingen uavhengighet. 
Hvis ingenting han ikke skapte finnes, 
på hvilken måte er han avhengig? 


124. 

Hvis Gud av noe annet er betinget, 
så er han ingen årsak — og han må 

da handle når betingelsene er der, 

og ikke handle når de har falt bort. 


125. 

Hvis Gud er skaper mot sitt eget ønske, 
så er han avhengig av andre ting. 

Hvis skaperverket er fordi Gud vil det, 
så er han avhengig av ønsket sitt. 


— så hvor er skaperens guddommelighet? 


126. 

Å hevde at atomene fins evig 

er meningsløst — Det er tilbakevist! 
Og noen hevder at vår verden oppsto 
ut av en evighets-primærsubstans — 


127. 

de hevder at de tre kategorier, 

essens, materie og energi, 

til sammen og i likevekt er denne 
primærsubstans for verdens eksistens. 


128. 

Men at en ting som dét har tre naturer 
er helt urimelig. Og disse tre 

kan ikke eksistere, for da måtte 

jo hver av dem igjen vært delt i tre! 


129, 

De tre kategorier fins da ikke — 

og dermed må man også tvile på 

at sanseinntrykk fins: Og lykken finner 
man ikke i bevisstløst stoff — som tøy. 


130. 

Hvis du vil si at ting har lik natur som 
sin årsak, er vel alt analysert 

i filler! Og du sier: Årsakene 

er lykke og det andre som er kalt 
kategorier. Men, hva så med ulltøy? 


Det har jo ikke slike årsaker? 


131. 

En lykkefølelse kan kanskje skyldes 

litt velstand når det gjelder klær og sånt — 
men da blir lykken borte vekk med klærne! 
For lykke er ikke en evig ting. 


132. 

Hvis lykken alltid er hos meg, til stede, 
så burde jeg vel alltid kjenne den? 

Du sier: Helt subtil er ofte lykken! 

Mitt svar: Er den subtil, så vel som grov? 


133. 

Du sier: Når den går ut av sin grove 
fasong, blir lykken mer subtil: Og de 
to tilstander er flyktige. Jeg svarer: 
Så hvorfor ikke se på alle ting 


134. 

på samme måte — som forgjengelige! 
For hvis den grove tilstanden er ens 
med lykken, er forgjengelighet opplagt. 
Og sier du: Ting uten eksistens 

kan ikke oppstå — for de finnes ikke — 
så har du akseptert, om enn imot 

din egen vilje, at å skape noe 

av det som ikke finnes, ikke går! 


135. 

Om virkning er i årsaken, vil alle 

som spiser mat i stedet spise skitt. 

Og folk vil kjøpe bomullsfrø til klespris 
og ta dem på og gå med dem som klær! 


136. 

Og sier du at menigmannen ikke 

kan se det, at han har forblindet blikk, 
så gjelder akkurat den samme saken 
for dem som kjenner virkeligheten. 


137. 

Selv vanlige folk vet — hva gjør dem blinde? 
Om ikke de har en vurderingsgrunn, 

så vil selv deres oppfatning av verden 

som sansbar, være helt og holdent feil. 


138. 


Du sier: Men hvis de vurderingsgrunner, 
kriterier, folk har er feilbasert? 

Da er vurderingen óg feil! Og derfor 
fins ingen tomhet i et fenomen. 


139. 

Jeg svarer: Den som ikke innser dette 
at fenomener kun er fantasi, 

kan ikke fatte at de ikke finnes. 

Så derfor: om en eksistens er feil 


140. 

er óg dens ikke-eksistens feilaktig. 

Om du i drømme ser din sønn som død, 
så tror du han er død. Det hindrer troen 
på at han lever — men er like galt! 


141. 

Ved denne analysen eksisterer 

da ingenting helt uten årsaker — 

og ingenting kan heller eksistere 

i årsak — enkel eller mer kompleks. 


142. 

Og ingenting er født av noe annet 

og ingenting forsvinner eller blir — 

Det toskene går rundt og kaller sannhet 
— hva skiller det fra lutter illusjon? 


143. 

Om noe oppstår ut fra illusjoner 

og noe oppstår ut fra årsaker — 

så bør du undersøke begge deler: 

Hvor kommer det fra? Og hvor går det hen? 


144. 

Når noe bare ses når det er knyttet 
til noe annet — kan det være sant? 

Ja, kan det være virkelig og sannhet 
når det er like falskt som speilbildet? 


145. 

Hvis noe eksisterer allerede, 

hva skal det med en egen årsak, da? 
Hvis noe tvert om ikke eksisterer, 
hva skal det med en egen årsak, da? 


146. 
En ting som ikke fins kan ikke endres 


selv ikke med ti tusen årsaker. 
Og kan det finnes i en slik forfatning? 
Og kan det få en annen eksistens? 


147. 

Hvis noe ikke finnes når det ikke 
er til, når skal det eksistere, da? 
Så lenge dette noe ikke oppstår, 
så vil det heller ikke svinne bort. 


148. 

Når det som ikke finnes, ei forsvinner, 
er eksistensen en umulighet. 

En ting som fins, kan ikke ikke-være — 
da ville to naturer bodd i den. 


149. 

Og derfor er det ingenting som oppstår 
og heller ingenting som hører opp. 
Slik karakteriseres hele verden 

av ikke å bli til — og ikke dø. 


150. 

Hver tilstand er en drøm: ved analyse 

er den som et banantre — kjerneløs. 

Det er ingen forskjell på dem som nådde 
sin frigjøring — og alle andre folk. 


151. 

Når alle fenomener slik er tomme — 

hva finnes da av vinning eller tap? 

Ja, hvem er det som hedres, hvem foraktes? 
Og hvem kan hedre, hvem er full av spott? 


152. 

Hvor kommer lykken fra? Og alle smerter? 
Hva hater vi, og hva er søtt og kjært? 

Hva er begjær, og hvor kan det plasseres 
når vi analyserer dets natur? 


153. 

Ved undersøkelse: hvem er i live, 

og hvem er det som virkelig skal dø? 
Hvem skal bli til, og hvem er alt til stede, 
hvem er familie, og hvem er venn? 


154. 
Å, måtte de som er som meg betrakte 
hver del av verden som om alt var tomt! 


Men de blir sinte når de slåss og krangler 
og glade når de feirer og har fest. 


155. 

I sorg og gremmelse, i sjelens pine, 
i splid og brudd og dype uvennskap, 
i lidelse og i et hav av ondskap 

vil alle være egen lykkes smed. 


156. 

Til helvetene faller de i døden 

— der møtes de av skarpe smertestikk, 
nå etter at de mang en gang har opplevd 
det gode liv, og blitt så vant til dét. 


157. 

Vår eksistens har fallgruver i mengder, 
vi finner óg uvirkelighet der 

og indre motsetning i store mengder. 
En virkelighet er vel ikke slik! 


158. 

Der finnes hav av endeløse, skarpe 
og voldsomt smertefulle lidelser — 
der er så lite styrke! Alt er svekket, 
og levetiden er så veldig kort. 


159. 

Der streber man jo etter liv og helse — 
i sult, i slit og strev, i lidelser, 

i sløvhet og elendighet, og sammen 
med tosker i unyttig tidsfordriv. 


160. 

Mitt liv passerer nytteløst og hurtig, 

og sann forståelse kan sjelden nås. 

Så hvordan hindre at min tid går med til 
rutinen i den hverdagslige tralt? 


161. 

For Mara driver stadig vekk sitt arbeid 
med å få kastet folk i helvete — 

det er så mange gale veier! — tvilen 

så vanskelig å overvinne helt! 


162. 

Og her er en anledning av de sjeldne! 
En buddha står jo svært så sjelden frem. 
Begjærets flom er vanskelig å stanse — 


å, akk! Hvor lidelsene står i kø! 


163. 

Og sannelig er tilstanden ynkverdig 

for dem som rives med av slik en flom, 
men enda ikke ser sin egen stilling, 

og dét på tross av store lidelser. 


164. 

De er som dem som tar et hellig bad, og 

så piner seg i varmen fra et bål 

til skinnet svir seg — før de hopper uti 

og bader om igjen! De tror at de 

ved hver forandring får det bra, men oppnår 
kun flere smerter — om og om igjen. 


165. 

Slik lever de og tror at dette livet 

er lek, og fritt fra alderdom og død. 
Men ulykker og smertefulle plager 

vil ramme dem — og døden, verst av alt! 


166. 

Så når kan jeg gi fred og bringe lindring 
til dem som brennes opp av smertens ild? 
Når kan fortjenesten jeg samlet vokse 

så stor at lykken spres til hver og en? 


167. 

Når har fortjenesten jeg samlet vokst seg 
så stor at jeg kan lære andre folk 

om tomhet, ved å bruke den slags sannhet 
som vi kan fatte som konvensjonell? 


10. DEDIKASJON 


l. 

La alle vesener så prektig pryde 

vår vei til oppvåkning på grunn av meg 
og det jeg oppnådde av ekte godhet 
ved tanken på å nå det våkne liv! 


2; 

La alle overalt som går og plages 
med lidelser og ondt i kropp og sinn 
få oppnå oseaner av tilfredshet 

på grunn av min fortjeneste og dyd! 


3: 

La aldri dem som lever mangle lykken — 
nei, aldri mer i fødselshjulets løp! 

Og måtte hele verden alltid glede 

seg over bodhisattvalykkens fred. 


4. 

Ja, måtte alle vesener få nyte 

en like stor porsjon av paradis 

og like mange gleder, som det finnes 
av helveter i universene. 


X 

La alle dem som lider under kulde 
bli varme — la de varmeplagede 
bli nedkjølt av de klare oseaner 
av regn fra bodhisattva-skyene! 


6. 

La sverdbladskogen bli totalt forvandlet 
til guders lystlund, stråleklar og lys, 

la tornetrærne helt forandre vesen 

til ønsketrær som oppfyller hver drøm. 


Ts 

La helvetenes dyp bli klare sjøer 

som gjenlyder av himmelsk vakker sang 
fra gjess og svaner, ender, vadefugler — 
la lotuser beruse oss med duft. 


8. 

La helvetenes rødglødende hauger 

bli hauger av juvelers glans og glød! 
La helvetenes brolegning av flammer 
bli brostein av den klareste krystall! 
La klippene som knuser folk med pine 
bli tempelslott der buddhaer kan bo! 


9. 

La regn av sverd og stein og kull som brenner 
fra nå av bli et florlett blomsterregn 

og la den dødelige våpenkampen 

fra nå av bli en blomsterkamp i lek. 


10. 

La dem som kjøttet falt av — med skjeletter 
så hvite som sjasmin, og senket ned 

i flammeelven — takket være kraften 

i mine gode gjerninger, bli født 


som vesener i himmelen og leve 
med gudekvinner ved en himmelsk elv! 


11. 

La dødsdemonene og hele hæren 

av gribb og kråke miste alt sitt mot! 

La dem som er i helvete se lyset 

og spørre: “Hva er dette stråleskinn 

som dreper mørket og sprer lys og glede?” 
Se, Vajrapani flammer himmelhøyt! 

Og han skal fri dem ut fra smertens rike 
og la dem kjenne dyp og ekte fryd! 


12. 

Et regn av lotus blandet med parfyme 
skal slukke ilden dypt i helvete, 

og de som bor der skal forbauset spørre: 
“Hva skjer?” og være glade! Og de skal 
få øye på den store Padmapani 

i strømmen av det friske, svale regn. 


13. 

Kom fort! La frykten fare! Se, vi lever! 
Han kom til oss, Den strålende! Vår prins 
i munkeklær, hvis kraft har fjernet angsten 
og åpnet våre sinn for gledens gys! 

En vilje til å være våken fødtes — 

og medfølelsen, hjelpsomhetens mor. 


14. 

Se Herren! Se, hans lotusføtter hedres 
med hundrevis av guders diadem, 

hans øyne, som er fuktige av medynk — 
se, blomstene som regner over ham 

fra skjønne slott der tusentalls gudinner 
lar lovsang klinge! Å, la dem som bor 

i helvete bli løftet opp i jubel 

når de ser Manjughosha fremfor seg! 


15. 

La helvetes beboere, ved mine 
fortjenester, få gleden av å se 
enorme bodhisattva-skyer stråle 

og med Samantabhadra helt i front 
gi alle pust av sine svale vinder 

og regn av duftende og kjølig vann. 


16. 
La smertene i helvete bli lindret! 


La dem som bor der miste all sin frykt! 
La alle som befinner seg i pine 
befris fra plager, lidelser og angst! 


17. 

La dyr få slippe frykt for å bli spist opp, 
la spøkelser som kjenner evig sult 

bli lykkelige som de menneskene 

som bor i eventyrets lykkeland. 


18. 

La spøkelsene som er evig sultne 

bli mettet og fullstendig tilfredsstilt 

av melken som så kjølig strømmer ut fra 
den edle Avalokiteshvara. 


19. 

La blinde alltid se det som er synlig 
og la de døve høre all slags lyd. 

La svangre kvinner føde uten smerter 
slik Mayadevi gjorde — Buddhas mor. 


20. 

La alle få alt det de måtte ønske 

av nyttige og gode ting — som klær, 

og mat og drikke, blomsterkranser, smykker 
og oljer, duftende av sandeltre. 


21. 

La dem som frykter finne fred og trygghet, 
la dem som sørger synge gledens sang! 

La dem som flykter redde gjennom livet 
få tilflukt, og i sinnet finne ro. 


22: 

La alle syke mennesker bli friske 
og la dem slippe fri fra alle bånd! 
La svake mennesker få større styrke 
og tenke gode tanker om sin bror! 


23. 

La alle egner bli fullstendig trygge 
for alle dem som er på reisefot — 
og måtte alle reisende få oppnå 
det målet de har satt for reisen sin, 


24. 
la sjøfarende reise uten stormer 
og uten fare seile over hav, 


og nå de trygge havnene i tide 
og glede seg med sin familie! 


25. 

La dem som har forvillet seg i skogen 
få reisefeller som skal samme vei — 
og la dem reise videre i trygghet 

for røvere og all slags ville dyr. 


26. 

La gudene beskytte dem som sover, 
de tankeløse og de sinnsyke, 

de syke, de som virrer rundt i skogen, 
og hjelpeløse gamle folk og barn. 


27. 

La alle være fri fra strev og møye 

og oppnå visdom, medfølelse, tro — 

la alle opptre godt, og ha i minne 

sin sjeldne fordel: født som menneske! 


28. 

La alle være underfulle skatter, 
som bodhisattvaene! Uten hat, 
og våpenløse skal de alle leve 
i uavhengighet av andre folk. 


29. 

La alle som er svake, uten livsgnist, 
bli sterkere, ja, struttende av kraft! 
Og la de frastøtende og de stygge 
bli strålende av himmelsk deilighet. 


30. 

La alle verdens kvinner oppnå status 

og samme slags respekt som verdens menn, 
og la de lave i sitt samfunn oppnå 

anseelse — men med beskjedne sinn. 


31. 

Og takket være mine gode tanker 
og gjerninger — la alle levende 

i verden avstå fra å øve ondskap 
og alltid bare gjøre gode ting. 


32: 

La viljen til å våkne være kraftig! 
La treningsiveren bli riktig stor! 
La alle omfavnes av buddhaene 


og få beskyttelse mot Maras stikk. 


33. 

La alle levende i alle riker 

få leve evig, utenfor all tid — 

la alle leve lykkelig! La døden, 

selv ordet “død”, bli borte fra vår jord! 


34. 

La alle verdens områder og landskap 
bli parker der det vokser ønsketrær; 
der buddhaer og buddhabarn kan leve 
med lærens vakre, velklingende sang. 


35. 

La marken være glatt og jevn å gå på 

og myk som åpne hender under oss 

og fri for spisse stein og skarpe klipper 
som om den var av blankpolert smaragd. 


36. 

Og la der være en enorm forsamling 
av bodhisattvaer i krets på krets — 

la disse pryde jordens overflate 

med glitrende og vakker stråleglans! 


37. 

La alle levende få høre læren 
ustanselig og gjennom alle ting — 

la fugler synge den! La vinden nynne 
om læren under himmelhvelvingen! 


38. 

La alle møte buddhaene: La dem 
med bodhisattvaene vandre fritt! 

La alle hedre verdens store Lærer 
med endeløse ofringer og fryd! 


39. 

La regnet falle rikelig i tide, 

la avlingen bli rik til overflod! 

La folket leve lykkelig i velstand 
og kongen styre med rettferdighet! 


40. 

La legeurtene helbrede hurtig, 

la mantraene gi godt resultat. 

La alle skrømt og alle slags demoner 
betrakte mennesket med vennlig blikk. 


41. 

La ingen lide under savn og sykdom, 
la ingen føle ondskap eller hat. 

La ingen bli tilsidesatt og avvist, 

la ingen være nedtrykt eller trist. 


42. 

La klostrene forvalte dyd og lærdom 
og stå solid og trygt på sikker grunn — 
la munkenes og nonnenes forsamling 
ha fremgang og et liv i harmoni. 


43. 

La alle munker som vil trene, finne 
den ensomhet de ønsker. Måtte de 
ha sinn som mediterer lett og smidig 
og alltid holder sin konsentrasjon. 


44. 

La nonnene få full aksept, og la dem 
bli fri fra bråk og kranglevorne folk — 
og la dem som har latt seg ordinere 
betrakte atferdsregler med respekt! 


45. 

La dem som lever dårlig, føle avsky 
for usselheten sin og knuse den — 

og måtte de bli født i lykkens tilstand 
og holde bodhisattvaløftene. 


46. 

Å, måtte alle lærde være vise 

og kultiverte, motta almisser, 

og ha helt rene strømninger i sinnet 
og ha godt ry i alle verdens land. 


47. 

Å, måtte verden oppnå Buddhas tilstand 
som én og samme himmelrene kropp — 
og uten å gå gjennom helvetene 

og uten slitsom treningsdisiplin. 


48. 

La alle vesener i verden hedre 

hver enkelt buddha på så mange vis — 
la alle være overmåte glade 

med buddha-lykke over all forstand. 


49. 


La bodhisattvaenes gode ønsker 

for verdens vel gå i oppfyllelse — 

la Verdenshjelpernes velmente tanker 
om alt som lever, bli realisert. 


50. 

Og la pratyekabuddhaene glede 

seg sammen med elevene: og la 
dem alle være meget respekterte 
blant guder og på menneskenes jord. 


51. 

Å, la meg huske alle liv jeg hadde — 

og gi meg styrke til å om igjen 

fornye mine løfter, til jeg kommer 

til lykkens land ved Manjughoshas hjelp. 


52. 

Og om jeg sitter, ligger eller vandrer — 
la kraft og styrke modnes i mitt sinn! 
Og la meg alltid finne muligheter 

til ensomhet — hvor enn jeg gjenfødes. 


53. 

Når jeg vil skue noe eller spørre, 
når jeg på noen måte trenger hjelp — 
så la meg uten hindringer få se ham, 
min herre Manjunatha, frelseren! 


54. 

Å, la meg leve livet mitt på jorden 
som Manjushri, den store hjelperen, 
som lever for å frelse alt som lever 
i alle verdens himmelretninger! 


55. 

Så lenge universet eksisterer, 

så lenge denne jordkloden består 
vil jeg benytte livets muligheter 
til å bli kvitt all lidelse og sorg. 


56. 

All lidelse som finnes i vår verden 
vil jeg la modnes grundig i mitt sinn. 
La hele verden finne frem til lykken 
ved bodhisattvaenes gjerninger. 


57. 
La Buddhas ord — den rette medisinen 


mot verdens sorg, og kilden til alt godt — 
bestå til alle tider for vår lykke, 
og alltid være fulgt av glans og ry! 


58. 

Jeg bøyer meg for Manjughosha! Han som 
i velvilje forskjønner sinnet mitt! 

Jeg bøyer meg for Veilederen! Han som 
med vennlighet gjør sinnet fast og sterkt! 


